text:
बालमुकुन्द समकालीन मैथिली कविताक न'ब खेपक कवि छथि। हुनक कविता मे एक दिस अपन निर्माता समय सँ एकटा खास तरहेँ संवाद आ सम्बन्ध स्थापित करबाक चेष्टा सहजहि देखार दैत अछि त' दोसर दिस ओहि प्रदत्त समय के प्रश्नांकित करबाक कवियोचित आचरण सेहो देखल जा सकैत अछि। निम्नलिखित कविता सब मे एकैसम शताब्दीक मारक यथार्थक बीच मे बाझल एवं आजुक जीवन-स्थितिक भयावह परिदृश्य सँ विचलित युवा मोनक असुरक्षा, प्रेम, संशय ओ प्रतिवादक अलग-अलग रंगक अभिव्यक्ति एकरा जीवंत आ बेस विश्वसनीय बनबैत अछि। एहि कविता सभक बाट पर चलैत ईहो बुझबैत अछि जे कोनो नब कवि के वांछित भाषा ओहिना उपलब्ध नहि भ' जाइत छैक, ताहि लेल ओकरा संघर्ष कर' पड़ैत छैक। बालमुकुंदक कविता मे ओहि संघर्षक चेन्ह देखार दैत अछि।
— कृष्णमोहन झा
1. भास
वर्षक अंतिम पक्ष मे
समयक विकृति पसरल जा रहल अछि चहुँदिस
ठीक जेना मुँह पर पसरैत अछि सिहुलीक दाग
गाम जाय बला अंतिम ट्रेन
प्रस्थान क' चुकल अछि टीसन सँ
अभिलाषाक शोणित मे डूबल अछि सभ शहरक चौबटिया
ओसारा पर राखल मिझाएल हुक्का सँ
जीवनक अंतिम सोंट खींचि चुकल अछि बुढ़िया
ओकर आँखि सँ एकटा चिन्हार प्रतीक्षा हुलकी मारि रहल अछि एखनहुँ
चिड़ै-चुनमुन्नीक अंतिम स्वरक बादक चुप्पी
दिवस बीति जयबाक घोषणा क' रहल अछि
एकटा भास जे शेष अछि स्मृति मे
हमरा सोर पाड़ि रहल अछि अतीतक आँगन सँ
की हम जाय सकब, एकटा प्रश्नचिन्ह अछि डिमहा पर...
2. जेएनयूक संगी सभक लेल
अहाँ लग —
सत्ता अछि
लाठी अछि
अहाँ -
डेरा सकैत छी
मारि सकैत छी
जहल पठा सकैत छी
मुदा, जाधरि
जीवित अछि हमर आत्मा
अन्याय आ अहाँक तनाशाहीक विरुद्ध
लड़ैत रहब हम ताधरि
भलहिं खाइत रहब लाठी
जाइत रहब जहलक कोठरी
मांगैत रहब अपन अधिकार आ न्याय, सदिखन ।
आओर
अहाँक लाठी
अहाँक सत्ता
अहाँ केँ अपने
तुच्छ नजरि आएत सभटा
अहाँ बैसि रहब हाथ पर हाथ राखि -
निःसहाय, निरुपाय !
3. एक्स
ओ जे 'कियो' छल
से छोड़ि गेल अछि हमरा
क' लेलक अछि बाट अपन फराक
चुनि लेलक अछि अपना लेल आन कोनहुँ सहयात्री
एना हम नहि, लोक कहैत अछि
मुदा, तकर अर्थ ई किन्नहुँ नहि
जे कि ओ बिसरि गेल अछि हमरा
सद्यः भ' गेल अछि हमरा सँ फराक
ओकर मोन,
हैत एखनहुँ हमरा प्रेम सँ प्रेमानुरक्त
ओकर हृदय हमरा स्मृतिक संग कंपित
आ जखन कोनो कृष्णपक्षक राति
पड़ैत होयत ओ अकासक सम्मुख
ओकर स्याह हृदय पियासल पाखी जकाँ अपस्याँत भ' जाइत हैत
आ कखनो-कखनो
एकटा बीमार युवाक अस्पष्ट आकृति
द्रुतगामी अकास मे
ओकर दुहू पहाड़क मध्य
पाँखि पसारैत
उड़ैत हैत..उड़ैत हैत..।
4. एहि नव भारत मे
भाइ, की ताकि रहलहुँ अछि नक्शा मे !
एहि देशक नक्शा मे नहि अछि कोनो देश
ने इलाहाबाद आ ने मुगलसराय
जेम्हरे ताकू —
भेटता दीन दयाल उपाध्याय
कतए बौआय छी !
रेस कोर्स रोड नहि जाइछ आब प्रधानमंत्री निवास
सच कही त' पीएम सेहो पीएस छथि, प्रधानसेवक
डलहौजी रोड, औरंगजेब रोड आब भ' गेल इतिहास
भला फिरोज शाहक की छनि योगदान
कहू तँ, क्रिकेट मे के कएलक अरुण जेटली सँ फाजिल अवदान
अहाँ नव भारत मे छी भाइ
एतए जनताक नव नाम अछि भक्त
आ राजाक नाम भगवान
नित गारि सुनैत छथि गाँधी आ
गोड्सेक होइछ गुणगान
युवा केँ नहि चाही रोजगार
'वन्दे मातरम' आ 'जय श्री राम' सँ ओ चला लेतैक अपन काज
पार्लियामेंट मे पोर्न देखैछ नेता
आ बलत्कृत होइछ स्त्री समाज
देश मे एक्कहि टा अछि पार्टी आ एक्कहि टा निशान
राजा छथि देश आ वैह संविधान
आ जे छथि विपक्षी से देशद्रोहीक संतान
ई नव भारत छी भाइ
जाउ बेच आउ अपन नैतिकता
ल' जाउ अपन आत्मा बागमतीक किनछरि मे
क' दियौक अंत्येष्टि
भरि लिय' अपन दिमाग मे धर्म आ राष्ट्रवादक अफीम
ई नव भारत छी भाइ
शीघ्र पूरा करू नागरिकताक नव अर्हता...
जूनि करू कोनो सवाल
नहि रहि गेल अछि ई कोनो सवाल बला देश!
5. अहाँक वास्ते
जतबा बचैत रहलहुँ हम अहाँ सँ
ततबा खिंचाइत गेलहुँ अछि अहाँ दिस-ताहि सँ फाजिल ।
अहाँ कोनो पहिलुक स्त्री नहि, जकरा सँ
हमरा होइत रहल अछि मेल-मिलाप, गप्प-सरक्का, बात-बेवहार...
ई जनैत जे की हमहुँ कोनो पहिलुक किंवा अंतिम पुरुख नहि
जे बढ़ैत गेल होएब अहाँ दिस, जेना बढ़ैत अछि बटोही -
कोनहुँ अनचिन्हार बाट पर ।
दूर-दूर धरि जतए पहुँचैत अछि नजरि, लगैत अछि
सभ अनभुआर, सभ परिष्कृत ।
स्वप्नक सिनेमाघर मे एक गोट समुद्रक लहरि बढ़ैत अछि हमरा दिस,
हम बेरु बेरु छुबय चाहैत छी तकरा दुनू ठोर सँ आ प्रत्येक बेरू असफल होइत छी ।
दूर गामक सिमान पर, कियो छल -
जे प्रस्थान कए चुकल अछि, तखनो हमरा देखैत छी
ओकर डबडबाएल आँखि-लटकल मुँह आ हृदय मे उमड़ल बेसम्हार अनुराग ।
सभटा चीज जे छूटि गेल अछि
बेरू-बेरू घुमरैत रहैत अछि मोन मे
जेना पढ़ित प्रत्येक नीक कविता
बेसी किछु नहि, बस अहाँ सँ ओतबी अनुराग-ओतबीए प्रेम
जखन टुकड़ी-टुकड़ी भए जाए मोनक सभटा उत्कट अभिलाषा
तहन पकड़ि सकी अहाँक हाथ
कए सकी अहाँ सँ भरि पोख गप्प
देखि सकी स्वयं केँ अहाँक मोनक अएना मे ।
6. विदा कहबाक क्रम मे
एक दिन सभ छूटि जाओत
ईर्ष्या, प्रेम, घृणा, उदासी ।
विदा कहबाक क्रम मे
कतबा किछु अछि जे रहि जाइछ शेष
हमरा-अहाँक हृदय मे ।
रहरहाँ लोक विदा लैत अछि
आपस पुनः भेटबाक आश्वासनक संग
एहि तथ्य सँ दूर की जीवन
मकड़जालक एकगोट तन्नुक ताग
कौखन भखरि जाइ कोन ठेकान ।
पीपरक गाछ सँ झरैत पानि संग
स्मृति सम्हारू
एक दिन विदा कहबाक समय आओत !
दू गोट शीर्षक विहीन कविता
7.
छोड़ि दैत छी सभकिछु -
निरंतर गतिशील समयक नदी केर वेग मे ।
आवश्यक अछि यात्रा
होमहिं पड़त बाहर
करहि पड़त अपन-अपन हिस्साक यात्रा, समय-समय पर ।
दूर-दूर जाइत रहलहुँ हमरादुनू
घुरैत रहलहुँ आपस बेर-बेर
घुरब नियति छल वा प्रेम ? — निराशा मे नहि, आश्चर्य सँ पुछैत छी!
सब खत्म —
कतेक हल्लुक आ अगम्भीर अछि ई कहब
तुअल पात सेहो बता जाइछ गाछक पता— नष्ट होयबा सँ पहिने ।
अहाँ खत्म क' सकैत छी हमरा, की नीपि सकब हमर स्मृतिक आँगन!
थाकि गेल छी उघैत-उघैत अपन लहास
हृदय मे एखनहुँ शेष अछि अहाँक घुरबाक आस
जेना घुरैत रही पहिनहुँ
की सद्य: घुरब अहाँ ? वा छोड़ि देब हमरा, हमर यात्राक अंतिम बिंदु पर ?
ई प्रेम टा सँ नहि, डर सँ सेहो पुछैत छी ।
8.
कतबा किछु अछि जीवन मे-
बेर-बेर घुरय चाहैत छी अहाँक आँखि मे
जेना घुरैत अछि सुग्गा सांझुक बेर अपन खोंता मे ।
कतबा किछु अछि
जे पकड़ि लैत अछि लोक कें-गिड्डह सन, किछु छोड़बाक क्रम मे ।
कतबा दुख-कतबा बेथा
नहि टूटल मुदा कहियो निन्न
एम्हर होइत रहल सुड्डाह-स्मृतिक दाह मे देह । सभ समानांतर ।
कतबा राति-कतबा स्वप्न
सभ स्वप्न मे एक मिलन कथा आओर कतबा किछु...
पाकक एक गोट पोखरि अछि प्रेम-
जतबा चेष्टा करब बहरेबाक, ओतबा धँसब भीतर-आर गहींर ।
सोझ सोझ चलबाक बादहुँ
फँसैत जाइत छी अहाँ आर बेसी विपत्ति मे
बीतैत एकहेक मोड़ टपलाक बाद ।
दूर अकास मे देखैत छी बुलैत चान-
एकहेक मेघक चुम्मी लैत
कतेक रास पानि छल जे बहि गेल हमरा-अहाँक मध्य सँ
शेष चहुँदिस मात्र स्मृतिक देबाल
जे करैत अछि फराक दिनुक इजोत आ रातुक भयाओन चुप्पी सँ ।
कतबा किछु अछि,
अहाँक जतबा स्मृति अछि हमरा लग
अहाँ ओतबा बेसी दूर छी हमरा सँ
एक दिन मरि जाएब हम-
मुदा तहनो जीवित रहब अहाँक हृदय मे ।
- बालमुकुन्दक सबटा कविता हुनक फेसबुक वाल सँ संग्रहित अछि आ हुनक फोटो फोटोग्राफर आ उद्यमी मित्र अविनाश कुमार सँ प्राप्त भेल अछि। बालमुकुन्द सँ सम्पर्क हुनक ईमेल mukund787@gmail.com पर कयल जा सकैछ।
- श्री कृष्णमोहन झा सम्प्रति असम विश्वविद्यालय , सिल्चर मे हिन्दीक प्रोफ़ेसर छथि। हिनका सँ jha.krish@yahoo.com पर सम्पर्क कयल जा सकैछ।


c: text/html

text: काठमांडू। विहार क रक्सौल से काठमांडू तक प्रस्तावित रेल परियोजना क लेल प्रारंभिक अभियंत्रण सह यातायात सर्वेक्षण कार्य हेतु हस्ताक्षर करबा लेल भारत- नेपाल क मध्य सहमति भ गेल अछि। नेपाल – चीन क बीच तिब्बत कय काठमांडू से सम्पर्कित करय बाली रेल लाइन क व्यवहार्यता क अध्ययन पश्र्चात ई निर्णय लेल गेल। नेपाल क प्रधानमंत्री के पी शर्मा ओली क भारत यात्रा क समय एहि परियोजना लेल सहमति भेल छल जाहि में नेपाल क भौतिक आधारभूत संरचना आ परिवहन मंत्रालय क संयुक्त सचिव श्री केशव कुमार शर्मा आ भारत क विदेश मंत्रालय क संयुक्त सचिव ( डीपीए- III) नमगया खामपा भाग लेलन्हि।

robotstxt: allowed

filter: keep


text:
सुशील मोदी हार्दिक के नामक पहिल शब्द एच, अल्पेश के ए आओर जिग्नेश के जे क जोड़ैत तीनो के गठबंधन क' हज केर संज्ञा देलनि। ओतहि विजय रुपाणी के सरनेम आर अमित शाह के नामक पहिल अक्षर ए आओर प्रधानमंत्री मोदी के सरनेम एम क जोड़ैत तीनो क' 'राम' शब्द सँ संबोधित केलनि।
चुनाव परिणाम क' 'हज' पर 'राम' केँ विजय केर संज्ञा डाइट मोदी कहलनि कि दुनू राज्यक चुनाव परिणाम प्रधानमंत्री नरेंद्र मोदी केर विकासक निति पर मोहर लगा देना अछि। कांग्रेस गुजरात मे 'विकास पागल भ' गेल अछि' जेहन बयान द'क' विकास केर सोचक मजाक उड़ेना छल, ओतहि बीजेपी ई स्वीकार केलक कि 'हमहि विकास छी', माने जता बीजेपी अछि ओतहि विकास अछि।


text:
नील पट्टीकेँ क्लीक कए कs ब्लॉगक सदस्य बनल जाउ
जय मिथिला जय मैथिली
रचना मात्र मैथिलीमे आ स्वम् लिखित होबाक चाही। जँ कोनो अन्य रचनाकारक मैथिली रचना प्रकाशित करए चाहै छी तँ मूल रचनाकारक नाम आ अनुमति अवश्य होबाक चाही। बादमे कोनो तरहक बिबाद लेल ई ब्लॉग जिमेदार नहि होएत। बस अहाँकें jnjmanu@gmail.com पर एकटा मेल करैकेँ अछि। हम अहाँकेँ “अहाँक ब्लॉग” पर लेखककेँ रूपमे आमन्त्रित कए देब। अहाँ मेल स्वीकार कएला बाद अपन, कविता, गीत, गजल, कथा, विहनि कथा, आलेख, निबन्ध, समाचार, यात्रासंस्मरण, मुक्तक, छन्दबद्ध रचना, चित्रकारी आदि अपन हाथे स्वं प्रकाशित करए लागब।
सोमवार, 23 जनवरी 2012
मुन्नी बदनाम भेलैए किएक ? एकटा हास्य कथा।
"भाए एखन हमरा जाए दियअ फेर कहियो गप नाद करब ।"
ओ बजलाह- "यौ किशन अहू हरबड़ाएल नोएडा अबैत छी आ फूर सिन पड़ा जायत छी कहियो भेंटो घांट ने पहिन हमरा एकटा गप समझा दियअ तखन जाएब ।"
हम बजलहु-"जल्दी कहू"
त ओ बजलाह- "ई कहू त मुन्नी बदनाम भेलैए किएक?"
हम किछु बजितहु कि ताबैत डमरू डूगडूग के अवाज सुनलियै ओतए मेट्रो सीढ़ि लक बाबा भेंट भए गेलाह हमरा देखैत मातर ओ बजलाह-
"हौ कारीगर बच्चा तोरे तकैत तकैत अई ठाम अएलहू पहिने हमरा जल्दी स एकटा गप बुझहाए दैए।"
हम बजलहू- "कोन गप यौ बाबा"
की ओ बजलाह- "हौ बच्चा एकटा गप कहअ त मुन्नी बदनाम भेलैए किएक?"
हम बजलहु- "इ त हमरो नहि बुझहल अछि मुदा अहॉ कोन मुन्नी के गप कहि रहल छी।"
बाबा हॅसैत बजलाह- "हौ कारीगर तहू बड्ड अनठा अनठा के पुछैत छह कहअ त सौंसे दुनिया अनघोल भेल छै जे मुन्नी बदनाम भेलै शिला के जवानी तेरे हाथ न आनी। तई मे तोंही मीडियावला सभ और बेसी हल्ला केने छहक मुन्नी फिर से बदनाम हुई मुन्नी को देख डोला इमान। एतबाक नहि चैनलो में बचिया सभ देहदेखौआ कपड़ा पहिर खालि एहने समाचार सभ पढ़ैत छैक देखू वालीवुड मसल्ला मुन्नी बदनाम भेलै देखैत छहक इ समाचार देख सुनि दोसरो मुन्नी सभ बदनाम होइ लेल एखने स आतुर भेल छै। तहि दुआरे त हम पुछलियअ जे मुन्नी बदनाम भेलै किएक?"
बाबाक प्रशन सुनि त हम गुम भए गेलहु किछु ने फुरा रहल छहल आ हॅसी सेहो लागि रहल छह। बाबा फेर बजलाह-
"हौ एतेक कथि सौचै मे लागल छह ज कहि दिमाग तिमाग भंगैठ जेतह तs कोन ठिक तहू बदनाम भ जहियअ। देखहक एकटा गप त हम बुझहलियै जे जेबी मे एक्को टा पाइ नहि रहतह आ थूथून निक नहि रहतह त कतबो नाक रगरब त बापो जिनगी मे शिला के जवानी हाथ न आनी मुदा ई दोसर गप हमरा दिमागे मे ने घूसी रहल अछि जे मुन्नी बदनाम हुई। तहि दुआरे तोरा पुछलियअ जे मुन्नी बदनाम भेलै किएक?"
हम बजलहु-"अच्छा बाबा एकटा गप कहू त अहा केना बुझहलियै जे मुन्नी बदनाम भेलै।"
बाबा बजलाह- "कहअ त सौंसे दुनिया ई गप अनघोल भेल छै तहू मे त आब शहर बजार स ल के गाम घर तक ई मुन्नी बदनाम ने भेलै कि हमरा रहनाई मुशकिल भए गेल। आब त कान दै जोग नहि रहलै जतै देखहक ततै मुन्नी बदनाम।"
हम बजलहू- "अई यौ बाबा मुन्नी बदनाम भेलै तs अहा किएक अकक्ष भेल छी।"
बाबा बजलाह- "हौ कारीगर अकक्ष की जान बचाएब मुशकिल भए गेल अछि देखैत छहक छौंडा मारेर सभ पूजा करैत काल मंदिरे मे गाबअ लगतह मुन्नी बदनाम भेलै हेतै यै मुन्नी अहा के गली गली मे चर्चा किदैन कहा । ततबेक नहि यै छौंडी सभ मंदिरे मे सप्पत खा खा बदनाम होइए के फिराक मे लागल रहतह। कहतह हे भोला बाबा तोंही जान बचबिहअ तोरा दू लोटा बेसी के जल चढ़ेबह। मुदा गारजियन सभ हमरा आबि आबि पुछतह यौ बाबा एतए कोनो मुन्ना मुन्नी के देखलियैए। आब त हमरा डरो होइए जे कहिं बदनाम होइ के झोंक मे कोइ हमरो लेल ने बदनाम भए जाय। तहू मे नबका तूरक धिया पूताक कोनो भरोस नहि एकरा सभ के पढ़नाइ लिखनाई मे कम आ बदनाम होइ मे बेसी मोन लगैत छैक। औग ने पौछ देखतह आ खाली बदनाम होइए के फिराक मे लागल रहतह।"
हम बजलहू- "अई यौ बाबा अहा लेल के बदनाम होइए।"
बाबा बजलाह-"हौ बच्चा जूनि पूछह कि कहियअ पछिला कोजगरा मे हम अप्पन सासुर हरीपुर गेल रही कुशल छेमक गप भेलाक बाद हमर छोटकी सारि टुन्नी बजलीह यौ पाहुन एकटा गप कहू । हम कहलियैन कहू ने की एतबाक मे केम्हरो स हमर बीरपुर वाली सरहोइज चाह पान नेने दौगल अएलीह। हम एक घोंट चाह पीनैहे रही की बीरपुर वाली बजलीह पाहुन एकटा गप बुझहलियैए हम हुनका पुछलियैन कोन गप यै त ओ बाजल चुपू अनठिया कहि के बुरहारी मे खाली गप अनठा अनठा बजैत छी आ हमर सरहोइज सारि खूम जोर सॅ हा हा के हसैए लगलीह। फेर बीरपुर वाली खिखिआ के हसैत बजलीह टुन्नी बदनाम हेतै यै बुरहबा पाहुन अहि के लिए। टुन्नी ताली बजा बजा सुर मे ताल मिला गाबए लागल टुन्नी बदनाम हेतै यौ बुरहबा पाहुन अहि के लिए । हौ बच्चा टुन्नी के गप सुनी त कि कहियअ हम असमंजस मे परि गेलहु जे इ अपनो बदनाम होएत आ बुरहारी मे हमरा गंजन टा कराउत। डरे हम दोसर घोंट चाहो नहि पिलहु चाह सेरा के पानि भ गेल।"
"फेर कि भेल यौ"- हम उत्सुकतावस बाबा स पुछलियैन त ओ बजलाह-
"हौ बच्चा सभटा गप तोरा कि कहियअ टुन्नी के हम कहलियै अई यै टुन्नी एतेक छौंडा मारेर सभ साइकिल ल के ओइ बाध स ओई बाध शहर स बजार मुन्नी के तकने फिरै छै तेकरा सभ लेल बदनाम हएब से नहि त फुसियाहि के हमरा पाछु लागल छी। टुन्नी बजलीह नहि यौ पाहुन हम त अहि लेल बदनाम होएब तब ने लोको हमरा चिनहत जे हमहू बदनाम होइ लेल आतुर भेल छी। भने मीडियावला सभ के एकटा खबर सेहो भेट जेतैए जे मुन्नी फिर बदनाम हुई आ हमरो कोनो धारावाहिक मे झगरलगौन माउगी वा कि कोनो फिल्म मे आइटम गर्ल के काज भेट जाएत। कि कहियअ टुन्नी के बदनाम हेबाक प्रबल इच्छा देखि हम फुर दिस अपना सासुर स बिदा भगलहु आ फेर कहियो हरीपुर नहि गेलहु। ओकर गप सुनि त डरे हमरा हुकहुकी धए लेलक जे कहि ठीके मे टुन्नी बदनाम भेलै आ कि एना केलकै त हमहू बदनाम भए जाएब। तहि दुआरे त कहलियअ हौ बच्चा जे कहिं कोई हमरो लेल ने बदनाम भए जाए तहू मे आबक धिया पूता के कोनो ठेकान नहि बदनाम होइ दुआरे फिलमी फंडा अपनौतह। गारजिअन के इ कहतह जे हम टीशन पढ़ै लेल जाइत छी आ पढ़नाइ छोड़ि के पार्क कॉफि हाउस घूमै लेल चलि जेतह आ बदनाम होइ के फिराक में लागल रहतह। जेना ओकरा सभ के और कोनो काजे नहि रहै तहिना। बाबा बजलाह हौ बच्चा तू ख़बर लेल हाट बजार स ल के शहर गाम सभ ठाम जाइत छह मुदा हमरा एकटा गप नहि बुझहा देलह।"
हम पुछलियैन- "कोन गप यौ बाबा"
की ओ बजलाह- "अईं हौ कारीगर तहू बड्ड अनठाह भ गेलह तोरा त ई गप बुझहले हेतह जे मुन्नी भेलै आ तहू मे मीडियावला सभ और बेसी हल्ला केने छहक। कतए कोन मुन्नी बदनाम भेलै सेहो ख़बर रखैत छह मुदा हमरा सिरिफ एक्के टा गप बुझहा दए ने जे मुन्नी बदनाम भेलै किएक?"
लेखक - किशन कारीगर


text: पटना । बिहार राज्य पर्यटन विकास निगम आब 300 टका मे पर्यटक कए पावापुरी-नालंदा आ राजगीर क भ्रमण कराउत। निगम एहि टूर पैकेज क घोषणा करि देलक अछि। टूर पैकेज क लाभ राजधानीवासी 25-26 दिसंबर, 31 दिसंबर आ एक-दू जनवरी कए उठा सकैत छथि। टूर एण्ड ट्रेवल मैनेजर गजेन्द्र सिंह कहला जे छह दिन क टूर पैकेज लकए बस जाएत। एकर बुकिंग सोमदिन स शुरू भ जाएत। ओ कहला जे 20 स बेसीक संख्या मे एक संग बुकिंग पर एहि टूर पैकेज क लाभ कखनो भेट सकैत अछि। एकरा लेल पर्यटक क संख्या बीस स बेसी हेबाक चाही। जखन कि घोषित तिथि कए एक व्यक्ति क लेल सेहो एहि पैकेज क लाभ ल सकैत अछि। पर्यटक कए अपना लग स भोजन आ नाश्ता करै पड़त। 300 टका केवल किराया आ झूला क हेतु ले जा रहल अछि। पावापुरी मे जैन मंदिर पोखरि क बीच मे छै। जे पर्यटक क लेल आकर्षण क केन्द्र अछि। नालंदा मे विश्वविद्यालय क खंडहर छै। एहि ठाम एकटा म्यूजियम सेहो अछि। राजगीर पहाड़ी स घिरल अछि। एहि ठामक झूला प्रसिद्ध अछि।


text:
सोशल डिस्टेन्स के पालन करैत विद्यापति सेवा संस्थान में मनाओल गेल जानकी नवमी
श्रीसीता प्राकट्योत्सव सह मैथिली दिवस समारोह आयोजित
दरभंगा : कोनो क्षेत्रक संस्कृति के ओतय के भाषा आ लिपिक स्थिति सँ समझल जा सकैत अछि। दूनूमे अन्योनाश्रय संबंध होईत अछि। मिथिलाक सांस्कृति काफी उदात्त रहल अछि। आवश्यकता अछि कि हम अपन भाषा आ लिपि के संरक्षित करी आ एहिकेँ विकासक दिशा में आगा कदम बढ़ाबी। श्रीसीता पूजनोत्सव सह मैथिली दिवस समारोह में शिवधनुषधारिणी के भेल पूजा श्रीसीता प्राकट्य दिवस पर शिवधनुषधारिणी भगवती सीताजी क चित्र स्थापित कय शास्त्रीय विधि सँ पूजन कयल गेल। पौरोहित्य केलथि प. लालन झा आ यजमान रहलथि मैथिली विभाग के डा. अमलेन्दु शेखर पाठक। उपस्थित लोकसब माँ भगवती के स्तुति में मगन रहलाह। साँझमे सामूहिक आरती कयल गेल।
संगीतक धारा में मुग्ध रहलथि लोक मैथिली मंच के चर्चित गायक कुंज बिहारी मिश्र, विद्यापति सेवा संस्थान ग्रुप सँ लाइव आबिकय लोकसब क मनोरंजन कयलथि।
एकटा नव शुरुआत
आई जगतजननी जगदम्बा माता सीता के अवतरण दिवस जानकीनवमी के उपलक्ष्य में हर वर्ष की भाँति विद्यापति सेवा संस्थान आ अखिल भारतीय मिथिला राज्य संघर्ष समिति के आवाहन पर मिथिला राज्य संकल्प दिवस के रूप में मनाओल गेल आ समस्त मिथिलावासी के मिथिला राज्य आँदोलन में जागृत होबाक लेल आवाहन कयल गेल।
एहि शुभ दिन में मिथिला लेल राज्य समर्थक युवा लोक संगहि मैथिल मंच आ अखिल भारतीय मिथिला पार्टी के संयोजन में मिथिला राज्य के लेल प्रतीकात्मक एकता प्रदर्शन हेतु सामूहिक अभियान चलाकय सोशल मीडिया फेसबुक, ट्विटर और अन्य माध्यम से लाकडाउनक बाध्यता संग एकसाथ समस्त सोशल मीडिया पर साथ जमीनी स्तर पर राजनीतिक और गैरराजनीतिक ध्रुवीकरण देखायल मिथिला राज्य के समर्थन में। एक तरफ मिथिला नाम सँ ट्विटर पर सबसँ आगा ट्रेंड कयल गेल और दोसर तरफ मिथिला राज्य के समर्थन में उठि रहल आवाज शनै:-शनै: हर मैथिल आत्मा के मिथिला के लेल ठाढ़ होबाक लेल प्रेरित कय रहल अछि।
आजुक एहि नव प्रयास आ सहयोग लेल समस्त बन्धु-बान्धवजन के अखिल भारतीय मिथिला पार्टी के तरफ सँ महासचिव मैथिल संजय मिश्रा, आनंद झा आ अमित झा के द्वारा आभार प्रकट कयल गेल आ आगा एहि संयोजन में मजबूती बढ़ेबाक लेल आवाहन कयल गेल।


text:
विचार
– प्रवीण नारायण चौधरी
पठन-पाठन बिना भाषाक बोध सहज नहि
मैथिली सेहो विद्वानक भाषा थिक, ई आरोप लागल करैत अछि। एकर कारण स्पष्ट अछि – जहिना संस्कृत उच्च महत्वक भाषा रहितो समुचित पठन-पाठनक अभाव मे जन-जन मे प्रिय नहि बनि सकल, ठीक तहिना मैथिली भाषाक पढाई-लिखाई प्राथमिक विद्यालय सँ आरम्भ नहि करायल जेबाक कारण संस्कृत जेकाँ ईहो गैर-सुशिक्षित-सम्भ्रान्त वर्गक अलावे अन्य मे सहज आ चलन-चलतीक भाषा नहि बनि सकल।
मैथिलीक लिखित साहित्य मे जे किछु विद्वान् चर्चित छथि, ओ लोकनि आभिजात्य वर्गक आर संस्कृत सँ मातृभाषा मे प्रवेश कयनिहारक बहुल्यता अछि। महाकवि विद्यापति सेहो संस्कृतक विद्वान् रहैत जन-जन मे लोकप्रिय बोली – तत्कालिक शब्दकोश अनुसार ‘अवहट्ठ’ (मैथिली) मे अपन रचना आरम्भ करबाक क्रान्तिकारी वचन कहने छथि – देसिल वयना सब जन मिट्ठा – तेँ तैसओं जंपओं अवहट्ठा। परञ्च विद्यापतिक रचना मे प्रयुक्त अनेकन शब्द साधारण मैथिली सँ भिन्न अछि, ई सब कियो जनिते छी।
विद्यापतिक पदावली केर अर्थ आ भाव स्पष्ट करबाक लेल सेहो समुचित अध्ययन आ भाषा ज्ञान बिना संभव नहि होयत। तखन जाहि कोनो भाषाक पठन-पाठन सहज नहि, ताहि भाषा पर ई आरोप लगेनाय जे ई केवल आभिजात्य – उच्च वर्गक (जाति-समुदाय) द्वारा प्रयुक्त भाषा थिक, ई तहिना भ्रमपूर्ण अछि जेना संस्कृत केँ पंडितक भाषा कहल-बुझल जाइत अछि।
संस्कृत भाषा पर सेहो अनावश्यक आरोप
आइ संस्कृत भाषा भले जन-जन केर भाषा नहि अछि, एहि भाषा केँ पढबाक, बुझबाक आ बजबाक संग लिखबाक ज्ञान बहुत कम लोक जे विधिवत् शिक्षा ग्रहण करैत छथि, जे विद्या अध्ययन आ निरन्तर अभ्यास करैत छथि, हुनका धरि मात्र सीमित रहि गेल अछि संस्कृत। हालांकि जनप्रिय बनेबाक लेल संस्कृत भाषा मे सेहो कतेको रास परिवर्तन केँ स्वीकृति भेटल, यथा शत-प्रतिशत संस्कृतक मूल शब्द तत्सम् केर बदला तद्भव, देशज आ विदेशज (उत्पत्तिक आधार पर शब्दक प्रकार – हिन्दी व्याकरण) शब्द सभक प्रयोग केँ सेहो मान्यता देल गेल देखाइत अछि। तथापि, संस्कृत भाषाक वैयाकरणिक नियम आ शब्दकोशक अपन गहिराई केर कारण ई जनसुलभ भाषाक रूप मे लोकप्रिय नहि बनि सकल। तथापि, संस्कृतक विशाल साहित्य, वेद, पुराण, श्रुति-कथा-गाथा आ अनेकों पौराणिक रचना आ महत्वपूर्ण संहिता (जीवन-पद्धति) संग उच्च मूल्यक दर्शन आ शास्त्रीय वचन-विवेचना सभक कारण संस्कृत भाषा केँ विश्वक सब सँ प्राचीन आ समृद्ध भाषाक रूप मे मान्यता भेटल अछि। संस्कृतक कतिपय गूढ व गम्भीर शास्त्रीय वचनक कठोरता केर भरपूर आलोचना आ विरोधक माहौल बनितो ई भाषा अपन महत्ता केँ अन्य सँ ऊपर राखि ज्ञान-विज्ञानक क्षेत्र मे पर्यन्त अपन एकाधिकार आ वर्चस्व यथावत् निर्वाह करैत आबि रहल अछि। कोनो आविष्कार संस्कृत आ वेद सँ इतर नहि होयब एकर ठोस आ सटीक प्रमाण थिक।
भाषा आ बोली मे फर्क – भाषा विज्ञानक विचार
बोली सँ भाषा बनबाक लेल व्याकरणक नियम केर पालन जरूरी छैक। मैथिली भाषाक कतेको रास बोली आ उपबोली सब छैक, ई तथ्य भाषा वैज्ञानिक लोकनिक शोध सँ १८०० ई. सँ १९०० ई. केर बीच ब्रिटिशकालीन भारत सरकार अधिनस्थक कतेको भारतीय आ विदेशी विद्वान् कयलनि, ओहो लोकनि स्पष्ट लिखलनि जे मैथिलीक बोली एक नहि बल्कि अनेक अछि। साधारणतया बोलीक सम्बन्ध मे एकटा कहावत ‘कोस कोस पर बदले पानी, चारि कोस पर वाणी’ बहुत प्रचलित छैक। वाणी बदलि गेला सँ शब्दक उच्चारण आ बजबाक शैली मे भिन्नता अबैत छैक, निस्सन्देह एकरा बोली बदलब कहल जाइत छैक नहि कि भाषा। भाषा बदलबाक मतलब भेलैक जे शब्द बदैल गेनाय, व्याकरणक नियम आ लेखनादिक शैली बदलि गेनाय… लेकिन मैथिलीक शब्दकोश आ व्याकरण संग लिखित इतिहास मे सब तरहक बोली केँ समेटबाक स्थापित इतिहास छैक।
मैथिलीक कमजोरी कतय?
कमी मे कमी एक्के टा ई भेलैक जे एहि भाषा केँ पहिने त हिन्दीक बोली मानिकय फाँसी चढेबाक अभ्यास भेलैक भारत मे, तदोपरान्त आइ धरि राजनीतिक मनसाय मे मैथिली प्रति भ्रम पसारिकय एहि भाषाक पढाई, शिक्षकक नियुक्ति, आर भाषा आधारित रोजगारक वातावरण तक नहि बनय देल गेलैक। एहेन अवस्था मे मैथिली जँ जीबि रहल अछि त निश्चित ओहि सृजनकर्मीक त्यागपूर्ण सृजन सँ जाहि मे कठोर तपस्या, कठोर अभ्यास आ कठोर परिश्रम सँ निरन्तर सृजनकर्म करैत भाषा-साहित्य केँ जियाकय राखल जाइत छैक। संयोग एकटा आर नीक भेलैक जे हालहि १५ वर्ष पूर्व ई भारतीय संविधानक आठम अनुसूची मे प्रवेश पाबि लोक सेवा आयोग केर परीक्षा मे मान्यता प्राप्त कयलक। कठोर परिश्रमी केँ ओकर परिश्रमक सुखद परिणाम ‘प्रशासकीय सेवा’ मे निज भाषा मैथिली केँ ऐच्छिक विषयक रूप मे चयन कय परीक्षा उत्तीर्ण हेबाक अवसर भेटलैक। तैयो, पठन-पाठन मे कक्ष ९ आ १० सँ निरन्तर स्नातक, स्नातकोत्तर धरि पढाई मे लोकक अभिरूचि कमजोर छैक, एकरा बदलिकय भाषाक पढाई केर सम्बन्ध मे सब केँ जागरूक बनेबाक आवश्यकता छैक।
एहि सन्दर्भ ब्रिटिश काउन्सिल द्वारा प्रस्तुत ओ शोध जाहि मे ‘मातृभाषाक माध्यम’ मे पढाई कयला सँ कि सब लाभ भेटैत छैक, तेकर प्रचार-प्रसार होयब जरूरी छैक – मैथिली जिन्दाबाद केर एहि लिंक पर ई शोधपत्रक सारांश राखल गेल अछिः http://www.maithilijindabaad.com/?p=12971 – एहि लेख केर फायदा जन-जन मे हो आर एकटा मोट लाइन दिमाग मे सब केँ रखबाक अछि जे भाषाक पढाई बिना ओहि पर मत राखब, राजनीति करब, ई सब अमान्य मात्र नहि, बल्कि अहाँक मौलिक पहिचान लेल खतराक घन्टी बजेनाय सेहो होइछ। एहि तरहक व्यक्ति अथवा प्रचार समूहक मनसाय कहियो मैथिलीभाषाभाषी प्रति ईमानदार आ न्यायपूर्ण नहि भऽ सकैत अछि। ओ निश्चित कोनो न कोनो छद्म लाभ लेल एहि तरहक आत्मघाती ज्ञान सब छाँटैत भेटत, ओहेन लोक सँ सावधानी बरतू।


text:
विशेष सम्पादकीय
मैथिली अकादमीक पूर्व अध्यक्ष डा. कमलाकान्त झा वर्तमान बिहार सरकार केर शिक्षामंत्री द्वारा ललित नारायण मिथिला विश्वविद्यालय मे कतेको वर्ष सँ कार्यरत ‘मैथिली पुस्तक बिक्री केन्द्र’ केँ १८ जनबरी, २०१६ सँ बन्द करेबाक आदेशक दुखद जानकारी करबैत एकर पूरजोर विरोध करबाक लेल समस्त मैथिली भाषासेवी व्यक्तित्व तथा संस्थादि सँ अपील केलनि अछि।
अपन संदेश मे डा. कमलाकान्त झा कहलैन अछि जे, “हमरा कार्यकाल मे एलएनएमयू केर सेन्ट्रल लाइब्रेरी मे मैथिली अकादमीक पुस्तक विक्रय केन्द्र खुजल छल तकरा १८ जनबरी, २०१६ सँ बन्द करबाक आदेश निदेशक द्वारा देल गेल अछि। कि उचित बुझाइत अछि? एकर विरोध अपेक्षित!”
हुनकर संवाद एकटा सामाजिक संजाल पर देल गेलाक तुरन्त बाद द्रुत प्रतिक्रिया मे मिथिला मंडल – महाराष्ट्र सँ जुड़ल एक सज्जन कमलेश झा द्वारा कहल गेल जे, “श्री कमलाकान्त बाबु! एहि कार्य लेल मैथिली लेल समर्पित मुम्बईक १९५२ मे स्थापित संस्था मिथिला मंडल एवं १९८४ मे स्थापित मैथिल मित्र मंडल अपनेक समर्थन मे दम-खम सँ ठाढ रहत। अन्य संस्था सँ सेहो हम सभ निवेदन करब जे विरोध मे संग दैथ।”
तहिना संस्कार मिथिला – मुम्बई केर संस्थापक अध्यक्ष कुनाल ठाकुर एहि निर्णय प्रति खेद प्रकट करैत विरोधक हरेक कार्यक्रम मे संग देबाक वचनबद्धता प्रकट केलनि अछि। एक अन्य सज्जन प्रवीण झा कमलेशजी द्वारा देल गेल वचनबद्धता प्रति समर्थन जतबैत कहला जे विरोध एतेक जोर स हेबाक चाही जे दुबारा कहियो एहेन काज के बारे में कियो सोचबो नैय करय… हम प्रवीण झा सदैव तत्पर श्री कमलेश बाबुक विचार सँ हमरा लोकनि पूर्ण सहमत छी।
तदोपरान्त कमलेश झा द्वारा विरोधक रूपरेखा तैयार करबाक भार स्वयं मैथिली अकादमी पटनाक पूर्व अध्यक्ष तथा ई समाचारदाता डा. कमलाकान्त बाबु केँ नेतृत्व लेबाक अनुरोध कैल गेल। संगहि ओ एक प्रभावकारी आन्दोलन लेल सब संस्था लोक सब संग समन्वयक माहौल तैयार करबाक लेल कार्य आरंभ करबाक बात कहलनि। ओ कहलैन जे “हम सब एहि कार्यक लेल छुट्टी लऽ कय आबय लेल सेहो तैयार छी। हमरा तऽ आश्चर्य लगैत अछि जे विश्वविद्यालयक कुलपति डा. साकेत कुशवाहा जखन एहेन मैथिली विरोधी तत्त्व छथि तऽ हुनका पूरे परिवार सहित मुम्बई केर अन्तर्राष्ट्रीय मैथिली सम्मेलन मे आमंत्रित कय ओहेन भव्य स्वागत-भागत करेबाक कोन प्रयोजन छलन्हि डा. बैद्यनाथ चौधरी बैजुजी केँ?” ओ अपन आक्रोश प्रकट करबाक भाव मे कहलैन जे सच्चा मैथिली सेवक केँ मंच सँ उतारि ओकरा पूरा परिवार केँ मंच पर अपने सँ स्थान दैत – बैसबैत देखायल छलाह बैजुजी। लेकिन ओ व्यक्ति एहेन मैथिली विरोधी कार्य करबाक दोषी ठहरला। ई अत्यन्त दुखद आर निन्दनीय अछि।”
ताहि पर डा. कमलाकान्त झा स्पष्ट कएलनि जे ई निर्णय शिक्षा विभाग – बिहार सरकार द्वारा लेल अछि। सब संस्था सँ शिक्षा मंत्रीक नाम ज्ञापन पत्र पठाओल जाय। तेकर बादो जँ एहि तरहक निर्णय केर वापसी नहि होयत तऽ मिथिलांचल मे डटिकय विरोध हेबाक चाही। हमरा द्वारा आरम्भ कैल एहि अनुपम काज सँ आम छात्र, शिक्षक तथा शोधार्थी सब कियो लाभान्वित होइत छलाह।
मैथिली जिन्दाबाद द्वारा डा. कमलाकान्त बाबु सँ किछु प्रश्नक उत्तर अपेक्षित अछि। एहि बिक्री केन्द्र पर सरकारक कतेक बजट खर्च होएत छल, एकरा सँ जुड़ल कोनो कोर्ट केस आदि सेहो छल कि, एहि निर्णय पर वर्तमान अकादमी व सरकार बीच कि वार्ता भेल अछि हाल धरि, आ कि ई निर्णय बिना कोनो कारण मैथिली भाषा-साहित्यक प्रसार केर मार्ग मे अवरोध उत्पन्न करबाक वास्ते लेल गेल अछि। संगहि मैथिली अकादमी – पटनाक वर्तमान कोन अधिकारी सँ एहि विषय मे सविस्तार बात भऽ सकैछ। उत्तर हाल धरि प्रतिक्षित अछि। मुदा एकटा बात तऽ अछिये जे पूर्व अध्यक्ष द्वारा संप्रेषित समाचार सँ मैथिलीक अहित करबाक बिहार सरकारक मनसाय फेर सँ सवाल ठाढ कएलक अछि।
अखिल भारतीय मिथिला पार्टीक राष्ट्रीय महासचिव रत्नेश्वर झा तथा दिल्ली सचिव रोहित यादव सेहो एहि निर्णयक चर्चा करैत विरोध प्रकट केलनि अछि। पार्टी द्वारा एहि निर्णयक विरोध मे आन्दोलन कैल जेबाक घोषणाक संग मैथिली-मिथिला लेल कार्यरत समस्त अभियानी व सरोकारवाला सबहक ध्यानाकर्षण करैत अपना-अपना तरहें एकर विरुद्ध आन्दोलन मे संग देबाक अपील केलनि अछि। अक्सर अपन आलोचना सँ सामाजिक संजाल द्वारा जनजागरण अभियानक अभियंता बुजुर्ग कवि-लेखक उमाकान्त झा बक्शी पार्टी महासचिव रत्नेश्वर झाक अपील जे सब कियो मुख्यमंत्री व शिक्षामंत्री केँ मेल द्वारा विरोध दर्ज कराउ ताहि बातक जोरदार चुटकी लैत अपन भावना जे ओ अक्सर रखैत रहैत छथि से रखैत कहलनि जे “मेल करय मे कोनो कमजूसी नहि किएक तँ ने एहि मे कोनो खर्च ने धरातल पर विरोध सँ लाठी खेवाक खतरा। ई निर्णय मैथिलक चरित्रक अनुरूप अछि। एकरा विधवा विलाप कही वा संघर्ष।”
मैथिली जिन्दाबाद केर नजरि एहि समाचार पर बनल रहत!! सम्बन्धित सब पक्ष सँ चर्चा जारी राखल जा रहल अछि। मैथिली साहित्य महासभा दिल्ली जे पुनः २१ फरबरी अन्तर्राष्ट्रीय मातृभाषा दिवस सेलिब्रेट करबाक लेल रवि दिन ३ बजे सँ दिल्लीक कफी होम मे बैसारक बात कएलनि, हुनको सब सँ एहि संबंध मे जानकारी मांगल गेल अछि जे हाल धरि प्रतिक्षिते अछि। उत्सवधर्मिता मे मैथिल सच मे काफी आगाँ रहैत छथि, विरोधक नाम पर आ अपन मूल्य, मान्यता तथा अस्मिता लेल जे कट्टरपन हेबाक चाही तेकर घोर अकाल मिथिलाक लोक मे आइ धरि बनले अछि।
एकटा बातक आरो घोर आश्चर्य लगैत अछि जे मिथिलाक प्रबुद्ध वोटर्स सहित मुसलमान व आमजन आदि सब कियो काँग्रेस पार्टीक पाकेटक वोटर होएत छल, जे हालहि संपन्न विधानसभा चुनाव मे सेहो नीक सीट हासिल करैत शिक्षा मंत्री पर्यन्त मैथिलीभाषी डा. अशोक चौधरी केँ बनायल गेल अछि, आखिर हुनका रहैत मैथिली पर एहेन अत्याचार करबाक तुक कि! आबयवला समय मे एहि सब रहस्य पर सँ पर्दा उठत। पढैत रहू मैथिली जिन्दाबाद!! आशा आ अपेक्षा अछि नेतृत्वकर्ता राम नारायण झा व अन्य काँग्रेस समर्थक समाजिक अगुआ सब सँ – संगहि डा. बैद्यनाथ चौधरी ‘बैजु’ सँ जे एहि मामिला पर शीघ्र संज्ञान लैत सम्बन्धित पक्ष संग वार्ता करैत समाधान निकालताह।
हरिः हरः!!


text:
अशोक गहलोत
अशोक गहलोत (जन्म: ३ मई १९५१) भारतीय राष्ट्रिय काङ्ग्रेसक राजनेता आ राजस्थानक वर्तमान मुख्यमन्त्री छी।[१]
जीवनी[सम्पादन करी]
अशोक गहलोतक जन्म राजस्थान भारतमे एक सामान्य परिवारमे भेल छल। हिनकर पिताक नाम जादुगर बाबु लक्ष्मण सिंह गहलोत छी। ओ विज्ञान आ कानून विषयमे स्नातक तथा अर्थशास्त्र विषय लऽ स्नातकोत्तरक डिग्री प्राप्त केनए अछि। गहलोतक एक पुत्र वैभव गहलोत आ एक पुत्री सोनिया गहलोत अछि।[२]
सन्दर्भ सामग्रीसभ[सम्पादन करी]
- ↑ मुख्यमंत्री, राजस्थान - (Rajassembly.nic.in), 13 अगस्त 2018
- ↑ "अशोक गहलोत: राजस्थान की राजनीति के 'जादूगर'", बीबीसी हिन्दी, २८ नवम्बर २०१३, अन्तिम पहुँच २८ नवम्बर २०१३।


text:
राष्ट्रीय जनता दल (आरजेडी) अध्यक्ष आ बिहार कें पूर्व मुख्यमंत्री लालू प्रसाद यादव केर कार क’ अरुणाचल प्रदेश सं बरामद कयल गेल अछि. लालू प्रसाद यादव केर कार साल 2014 मे चोरी भ’ गेल छल.
अरुणाचल प्रदेशक पुलिस छह साल पहिने बिहारक पूर्व मुख्यमंत्री लालू प्रसाद यादव कें परिजन सं चोरी कयल एकटा एसयूवी क’ जब्त कयल गेल अछि. राष्ट्रीय जनता दल अध्यक्ष लालू प्रसाद यादव केर टोयोटा फॉर्च्यूनर कार पुलिस क’ आब मिल गेल अछि. पुलिस लालू प्रसाद यादव केर कार कें चोरी भेला 6 साल बाद अरुणाचल प्रदेश सं बरामद केलनि.
कैपिटल कॉम्प्लेक्स कें एसपी टुमे एमो बतओलनि अरुणाचल प्रदेश पुलिस कें माध्यम सं 26 वाहन कें सीज कयल गेल छल. ई गाड़ि सब मे लालू प्रसाद यादव सं जुड़ल टोयोटा फॉर्च्यूनर एसयूवी सेहो शामिल छल. अरुणाचल कें एकटा निवासी सं लालू प्रसाद यादव केर कार क’ जब्त कयल गेल अछि.
साल 2014 मे भेल छल चोरी
दरअसल, लालू प्रसाद यादव केर कार साल 2014 मे चोरी भ’ गेल छल. साल 2014 मे हरियाणा कें गुरुग्राम मे आईपीसी केर धारा 392/397 आ आर्म्स एक्ट कें धाराक तहत लूटक मामला दर्ज कयल गेल छल . जखन, एकरा बाद पूरा भारत मे ई कार कें बहुत लोक सब बेचल गेल अछि.
अस्पताल मे छथ भर्ती
कहि दी जे चारा घोटाला मामला मे सजायाफ्ता राष्ट्रीय जनता दल (आरजेडी) अध्यक्ष लालू प्रसाद यादव रांची कें रिम्स मे भर्ती छथ. लालू प्रसाद यादव मधुमेह आ दिल केर बीमारी सं ग्रसित छथ. एकरा अलावा लालू प्रसाद यादव केर किडनी सेहो ठीक सं काम नै करैत अछि.


text:
विधानसभा गेट पर रिक्शा स पहुंचल माकपा विधायक वासुदेव बाबू कए जतय सुरक्षाकर्मी रोकि देलक ओतहि बग्गी पर पहुंचल जदयू विधायक अनंत सिंह कए प्रमाण करबा स नहि चूकल
बिहारक मिथिला क्षेत्रकेँ युवा सभ दिनांक 3/01/21 कए मैथिली भाषाक अनिवार्य शिक्षा क लेल ट्वीटर ट्रेंड अभियान चलाओल गेल, जाहि...Read more
सर्वाधिकार सुरक्षित। इसमाद डॉट कॉम मे प्रकाशित सभटा रचना आ आर्काइवक सर्वाधिकार रचनाकार आ संग्रहकर्त्ता लग सुरक्षित अछि। रचना क अनुवाद आ पुन: प्रकाशन वा आर्काइव क उपयोग लेल इ-समाद डॉट कॉम प्रबंधन क अनुमति आवश्यक। प्रबंधक- छवि झा, संपादक- कुमुद सिंह, राजनीतिक संपादक- प्रीतिलता मल्लिक, समाचार संपादक- नीलू कुमारी। वेवसाइट क डिजाइन आ संचालन - जया झा।
हमरा स संपर्क: esamaad@gmail.com


text:
विद्यापति_पर्व_समारोहक_की_औचित्य
- राकेश झा ‘जीएस गुरु’, ठाढी, मधुबनी (हाल पटना)
किछ-किछ त्योहारक सीजन होईत अछि । मुदा किछ त्योहार, फैशन के भेंट चढ़ि एतेक ने पॉपुलर भ जाईत अय जे 12मासा भ जाईत अय । विद्यापति पर्व समारोह किछ ऐहने देक्सी वा देखांऊस में फंसी गेल अय ।
ई पर्व जतेक प्रवासी मैथिल के करीब अय ओतेक मूल आम गरीब मैथिल स दूर भ गेल अय । कियैक त पर्व त्योहार आय के आर्थिक युग में प्रदर्शन प्रभाव में फंसी सुखी सम्पन्न वर्ग के हर्षोउल्लास के प्रतीक बनि गेल अय ।
मिथिला जे अदौ स पिछड़ल रहल ओतअ आई विद्यापति पर्व समारोहक की औचित्य अय पर सोचनाई आवश्यक अय ल क बुझना जा रहल अय जे की मिथिलाक लोक विद्यापतिक मिथिला निर्माण लेल ई पर्व मना रहल छाईत या मगधिया संस्कृती स उपजल कुंठा स निकलै लेल दू या तीन राईत सुच्चा मैथिल बनै के ढोंग करैत छाईत ।
ई अकाट्य सत्य अय जे मिथिलाक कला-सांस्कृतिक रक्षार्थ ई एकटा पैघ प्रयास अय , मुदा की मिथिलाक कला-संस्कृतीक रक्षा विद्यापति टा क सकैत छाईत या चंदा झा, मंडन मिश्र आ वाचस्पति एकर रक्षार्थ नक्कारा छाईत की ? अय में कतौ स दू राय नय जे विद्यापति पर्व समाहरोह मिथिलाक कलाकार के अपन प्रतिभा के उजागर करै लेल एकटा पैघ प्लेटफार्म दैत अय मुदा जाही तरहे बारम्बार एके कलाकार जे आब स्थापित छाईत, हुनके मंच परर्फोमेंस के मौका द कय तरहे नव प्रतिभा के बढ़ावा भेंट रहल अय ई हमर समझ स परे अय ।
हयो हमरा त लागैत अय जे जतेक प्रवासी मैथिल अय तरहक समारोह के आयोजक होईत छाईत , ओय में स बहुत कम के घर में मैथिली बेटी बनि किल्काईर रहल अय नय त अधिकांश त एकरा अपने हाथे उरहाईड़ देने छथि ।
क्षमा चाहब यदि हमर गप्प स कष्ट भेल होई मुदा अय स कतौ नय मुँह मोरल जा सकैत अय जे की जाही तरहे विद्यापति के नाम पर करोड़क करोड़ स्वाहा करल जा रहल अय ओकर एक्को मिसिया यदि माँ मिथिलाक दामन के गरीबी भूख बेरोजगारी स होईत नित दिन के बलात्कार स बचाबै पर खर्च होइतै त अय स पैघ विद्यापति पर्व समाहरोह आ विद्यापति के प्रति हमर आहाँ श्रद्धांजलि किछ नय भ सैकतै ।
हम आब बेसी किछ नय बाजब नय त फ़ेसबुकिया सुच्चा मैथिल के अपमान भ जेतैन मुदा यदि हमर बात स सहमत होई त आऊ विद्यापति पर्व समाहरोह नय मना #अशिक्षा_मुक्त_मिथिला बनाबी #दहेज_मुक्त_मिथिला बनाबी #बेरोजगार_मुक्त_मिथिला बनाबी । mithome ngo


text:
भागलपुर। 09 दिसम्बर। जिला केँ बीडीओ होयथ वा आन अधिकारी, आब सेल्फी सँ सभक हाजिरी लागत। आब अधिकारी सभ अप्पन मोबाइल स' सेल्फी ल'के जखन डीडीसी क' भेजथिन तखन हुनकर हाजिरी लागत। मतलब सरकारी हाजिरी सेहो आब डीजिटल होयत। एतबे नहि आब सरकारी बाबू सभ अप्पन वरीय पदाधिकारी क' जानकारी देना बिना दफ्तर सँ गायब नहि रही सकैत छथि। यदि कोनो अधिकारी एहेन करता तेँ हुनका ऊपर कार्रवाई होयत।
जिला प्रशासन अब सेल्फी अटेंडेंस मोबाइल एप केर जरिए सभ बीडीओ कर्मी सभक हाजिरी बनेबाक व्यवस्था क' रहल अछि। ई मोबाइल एप जिलाक सभ 16 प्रखंड आओर242 पंचायत मे काज करत।
प्राप्त खबैर केर मुताबिक अगिला आठ दिनक भीतर ई एप काज करे लागत। ई एप सभ अफसर कर्मी सभक मोबाइल पर लोड रहत। दफ्तर पहुँचलाक बाद भोर दस बजे आओर सांझ जाय घरी पांच बजे सभकेँ अप्पन सेल्फी ल'क' देबा पड़त। ऐहिक जरिए सभक हाजिरी बनत। एहि पर निगरानी रखबाक लेल जीपीएस सिस्टम केर उपयोग कायल जे सकैत अछि। प्राप्त जानकारी केर मुताबिक बिहारक कोनो सरकारी दफ्तर मे एखन धरी ई व्यवस्था नहि अछि। भागलपुर जिला मे अटेंडेंस बनेबाक ई पहिल नवा व्यवस्था होयत।


text:
मधुबनी जिलाक राजनगर प्रखंड मे प्रसिद्ध गाम भटसिमरि (उत्तर)क बच्चा मिश्र क पुत्र अमरनाथ मिश्रक प्रारंभिक शिक्षा गामहि मे भेल। ललित नारायण मिथिला विश्वविद्यालयक सीएम काँलेज सँ स्नातक (प्रतिष्ठा) प्राप्त केलाक बाद दिल्ली मे रहि सेल्स आओर मार्केटिंग मे डिप्लोमा केलथि। मिथिला क घरेलू सामग्रीक व्यावसायिक उत्पादन आ एकटा लघु उद्योग क रूप मे एकर सर्वप्रथम परिकल्पना कयनिहार मिथिला गृह उद्योगक सृजनकर्ता अमरनाथ मिश्र जी सँ विस्तार स गप केलथि पत्रकार मणिभूषण राजू। प्रस्तुत अछि ओहि साक्षात्कारक किछु अंश। – समदिया
प्रश्न : मिथिला मे उद्यमिता सँ बेसी नौकरीक चाहत होईत अछि। फेर इ विचार कोना आयल?
उत्तर : पढ़ाई खत्म केलाक बाद हम एफएमसीजी सेक्टर कए खाए-पीबए बला कम्पनी ज्वाइन केलहु। एहि दरम्यान बाजार मे विविध प्रकारक फूड-प्रोडक्ट विभिन्न देश-प्रदेशक देखबा मे अबैत रहल मुदा अपना गामक व्यंजन नहि देखाइत छल। यदाकदा मिथिलाक पारंपरिक व्यंजन, स्वादिष्ठ पकवान, प्राकृतिक अँचार आओर विविध भोज्य पदार्थ एहि बजार तक अनबाक विचार मोनमे उठैत रहैत छल। इ मोनहि-मोन सोचैत रहैत छलहुं जे भविष्य मे मौका भेटत त एहि लेल प्रयास करब आ इ मौका सितंबर 2014 मे भेटल। गृह उद्योग लेल काज शुरु क देलहुं।
प्रश्न : मिथिला गृह उद्योग क स्थापना आ एखन तकक एकर विस्तार क बारे मे किछु कहू।
उत्तर : मिथिला गृह उद्योग के स्थापना 2014 कए शिशिर नवरात्रि मे भेल रहए, मुदा एकर फूड लाइसेंस अप्रैल 2016 मे प्राप्त भेल, तकरा बाद सँ हम एहि कार्य के आगाँ बढ़ेबाक हेतु प्रयासरत छी। एखन तकके हमर व्यक्तिगत अनुभव संतोषजनक अछि। हमरा अपना समाज अधिकांश प्रबुद्ध लोक सभसँ प्रोत्साहन सतत भेटैत आबि रहल अछि जकरा बदौलत हमर उपभोक्ताक संख्या मे दिनानुदिन अभिवृद्धि भ रहलैए आओर हमहुँ उत्साहित छी। किछु अपवादे सन हेताह जिनका हमर प्रयास नीक नञ लगैत हेतनि।
प्रश्न : आहाँक मुख्य फोकस कोन तरहक खाद्य सामग्री पर रहल अछि। मिथालाक अचार लय क आहाँक नाम चलैत अछि, लोक कहय छथि विशुद्ध गामक अचारक स्वाद आ शुद्धता रहैत अछि?
उत्तर : मुख्य रूप सँ पारंपरिक व्यंजन, भोज्य पदार्थ आओर मिथिलाक पारंपरिक विधि सँ निर्मित विविध प्राकृतिक अँचार पर खास कए ध्यान केन्द्रित अछि। सम्पूर्ण प्राकृतिक संसाधनक उपयोग सँ शुचिता आ गुणवत्तापूर्ण वस्तु उपलब्ध करब हमर उद्देश्य अछि। एहि लेल हम उपलब्ध संसाधन आ क्षमताक हिसाब सँ क्रमबद्ध अग्रसर छी। बहुत हरबरी मे गरबरी ने भ जाइ तें शनै-शनै निरंतरता पर ध्यान केंद्रित अछि। मिथिला गृह उद्योग के विस्तार क्रमश: भ रहलैए।
प्रश्न: मिथिला क कच्चा माल आ मजदूर, ई सब कारोबारी चाहय छथि मुदा कारोबार बाहर करय चाहय छथि। मिथिला गृह उद्योगक की योजना अछि?
उत्तर : मिथिला गृह उद्योग के सभ वस्तु बनएबाक लेल कच्चा माल मिथिला मे उपलब्ध अछि। हमर प्रमुख परिकल्पना ग्रामीण स्वरोजगार अछि जाहिमे महिला वर्गक योगदान पर ध्यान केंद्रित अछि। आबए बला समय मे गामे-गाम स्वयं सहायता समूहक माध्यम सँ गृह उद्योग स्थापित करबाक योजना अछि। एहिमे सफलता-असफलता भविष्य केँ गर्भ मे अछि ओ समय एलाक बाद विवेचना करब। गामक एकटा बड्ड बैघ विडम्बना अछि जे गामक मजदूर गाममे मजदूरी लेलाक बाबजूद उचित मेहनत सँ काज नञ करैत छैक।
प्रश्न: नीतीश जी पछिला बेर दिल्ली मे बिहार के लघु उद्योग, विशेषकर मिथिला क चर्चा कयने छलथि। सरकार स केहन सहयोग भेट रहल अछि?
उत्तर : हमरा एखन तक सरकार के तरफ सँ कोनो लाभ नञ भेट रहल अछि। तकर कारण अछि आफिसक टेबुले-टेबुल चक्कर काटए सँ नीक ओहि समय के मिथिला गृह उद्योग लेल सश्रम सिंचित कए आगाँ बढ़ाबी आओर एकटा प्लेटफार्म बनलाक बाद सरकारी तंत्र मे प्रयास करी।
प्रश्न : मिथिला क उत्पाद कए ब्रांडिंग एखन धरि नीक स नहि भेल, की कहब अछि एहि पर?
उत्तर : ब्राँडिंग भ रहलैए रहलैए, बेसी तेज दौरलासँ ठेस लगबाक खतरा सेहो रहैत छैक। हम अपन क्षमतानुसार प्रगति केर बाट पर अग्रसर छी।
प्रश्न: की हमसब आबयवला समय मे मिथिला गृह उद्योग कए उत्पाद देशभरि मे देखि सकय छी?
उत्तर : हम वर्तमान स्थिति के अवलोकन करैत नीक भविष्य हेतु आशान्वित छी। बाँकि आहाँ सभक सहयोग आ प्रोत्सान मागज़् प्रशस्त करबा मे अपेक्षित सहयोग करत।
प्रश्न : अपन परिकल्पना कए पूरा करै लेल आहाँक मेहनत आ समर्पण ककरो सँ नुकायल नहि अछि। प्रवासी मैथिल समाज सँ की आग्रह करै चाहब, आहाँ आ आजुक नव पीढ़ी कए की संदेश देबय चाहब।
उत्तर : लगन आओर श्रम सँ गुणवत्तापूर्ण काज करबाक हेतु प्रेरित करबनि। एहि तरहे अपन लक्ष्य तक कम पूंजी निवेश सँ कदाचित आगाँ बढ़ल जा सकैए। एखन एहि क्षेत्र मे काज करबाक अपार संभावना छैक। जेनाँकि कृषि पर आधारित काज मे हमरा लोकनि लगन आ मेहनति सँ एकटा सामाजिक बदलाव आओर आर्थिक संपन्नता आनि सकैत छी। बाजार बहुत पैघ छै एखन एक समान काज केलाक बाबजूद नीक सफलता भेटि सकैए। नव युवा सभकेँ स्वरोजगार बाट अपनेबाक हेतु आग्रह करबनि। यदि हमरा सँ किनको कोनो विचार करबाक इच्छा हेतनि त एहेन मे हम सहजता सँ उपलब्ध छी आ सदिखन रहब।प्रवासी मैथिल समाज सँ आग्रह करबैन जे वीरान होइत मिथिलाक पौराणिक सभ्यता-संस्कृति के पुन: स्थापित करबा मे अपना स्तर पर योगदान करथि।
प्रश्नकर्ता : बहुत बहुत धन्यवाद।


text:
एकटा कुशल प्रशासक, कर्मठ राजनीतिज्ञ कए आखरी बेर लाल सलाम । ज्योति बाबूक विदाई स खत्म भेल राजनीति क एकटा अध्याय। हरदम जीतल एहि योद्धाक निधन पर आंखि नम जुनि करू, किया कि ज्योति बाबूक ज्योति दुनिया देखैत रहल। अपन आंखि दान द ओ दू टा आनहर कए रोशनी द देलथि अछि।
बिहारक मिथिला क्षेत्रकेँ युवा सभ दिनांक 3/01/21 कए मैथिली भाषाक अनिवार्य शिक्षा क लेल ट्वीटर ट्रेंड अभियान चलाओल गेल, जाहि...Read more
सर्वाधिकार सुरक्षित। इसमाद डॉट कॉम मे प्रकाशित सभटा रचना आ आर्काइवक सर्वाधिकार रचनाकार आ संग्रहकर्त्ता लग सुरक्षित अछि। रचना क अनुवाद आ पुन: प्रकाशन वा आर्काइव क उपयोग लेल इ-समाद डॉट कॉम प्रबंधन क अनुमति आवश्यक। प्रबंधक- छवि झा, संपादक- कुमुद सिंह, राजनीतिक संपादक- प्रीतिलता मल्लिक, समाचार संपादक- नीलू कुमारी। वेवसाइट क डिजाइन आ संचालन - जया झा।
हमरा स संपर्क: esamaad@gmail.com


text: दरभंगा । दरभंगा स पटना क बीच हवाई सेवा क बाट ताकि रहल लोक लेल खुशीक समाद। देर आये दुरुस्त आये क कहावत कए चरितार्थ करैत स्प्रीट एयर लाइन रांची आब तीन क जगह टेन सीटर विमान अनबाक घोषणा केलक अछि। एकरा लेल ऑस्ट्रेलिया क एकटा कंपनी स भाड़ा पर विमान लेबाक प्रयास चलि रहल अछि। स्प्रीट एयर लाइन क पटना एयर पोर्ट मैनेजर सुरेश प्रसाद कहलथि अछि जे ऑस्ट्रेलिया क कंपनी स गप अंतिम दौर मे अछि। उम्मीद अछि जे एहि माह मे सब किछु तय भ जाइत आ अगिला माह विमान उपलब्ध भेला पर तिथि घोषित करि देल जाएत। उल्लेखनीय अछि जे नव सेवा कई मायने मे फायदेमंद साबित भ सकैत अछि। तीन क जगह 10 यात्री कए लकए उड़ान भरला स विमान किराया कम लागत, आ पटना क अलावा महानगर क लेल सेहो सेवा आरंभ हेबाक संभावना बढ़त। यात्री कए सामान लकए चलबा मे सेहो सहूलियत होएत। बता दी जे विगत 14 सितंबर स शुरू होइवाला इ सेवा पहिले दिन लैंड करबा कान विमान कए रनवे स फिसली जेबाक कारण स रद्द करि देल गेल अछि। एकर बाद लोक एहि सेवा कए लकए नाउम्मीद भ चुकल छल। महाराज दरभंगा क दरभंगा एयरलाइंसक बाद इ पहिल मौका छल जखन कोनो निजी कंपनीक सेवा दरभंगा हवाई अड्डा स शुरू हुए जा रहल अछि। इ सेवा दरभंगा क संग-संग रांची, गया, पूर्णिया, भागलपुर, सहरसा क लेल सेहो आरंभ भ रहल अछि। कहल जा रहल अछि जे दरभंगाक बाद मुजफ्फरपुर स इ सेवा शुरू होएत। हालांकि मुजफ्फरपुर जिला प्रशासन क दिस स हवाई अड्डा कए उड़ान लायक बनेबा लेल आहूत बैठक बेर-बेर टलला स स्प्रीट एयर लाइन तारीख बतेबा मे असमर्थ अछि। पटना एयर पोर्ट मैनेजर श्री प्रसाद कहैत छथि जे अगर मुजफ्फरपुर क एयर पोर्ट दुरुस्त भ जाए त सीधा कोलकाता, मुंबई क लेल सेहो सेवा शुरू करबा क विचार अछि।


text:
पटना। 21 मार्च। बिहार के परिवहन मंत्री चंद्रिका राय कहलनि कि प्रदेश मे पछिला बरख अप्रैल सँ शराबबंदी के बाद राज्य मे सड़क हादसा मे 17-20 प्रतिशत केर कमी आयल अछि। बिहार विधानसभा मे वित्तीय बरख 2017-18 के लेल परिवहन विभाग के 60.05 करोड टाकाक बजटीय मांग पर वाद - विवाद के जवाब दैत चंद्रिका राय कहलनि कि हमरा जानकारी मुताबिक पछिला साल अप्रैल मास सँ प्रदेश मे लागू शराबबंदी से सड़क हादसा मे 17-20 प्रतिशत केर कमी आयल अछि।
आग ओ कहलनि कि सरकार के लगातार प्रयासक फलस्वरूप बरख 2015 मे सड़क दुर्घटना मे मृतक सभक संख्या जते 5421 छल ओतहि बरख 2016 मे घटिके 4867 भ' गेल। चंद्रिका राय कहलनि कि सड़क सुरक्षा केर व्यापकता आओर महत्ता के देखैत राज्य सरकार द्वारा बिहार मोटर वाहन करारोपण अधिनियम 1994 मे संशोधन करि राज्य मे सड़क सुरक्षाक लेल एक अलग सड़क सुरक्षा निधि केर गठन कएलनि अछि। सड़क सुरक्षा निधि नियमावलीक गठन केर प्रक्रिया अंतिम चरणमे अछि।
आगा ओ कहलनि कि सड़क दुर्घटना के एक मुख्य कारण राज्य मे प्रशिक्षित चालक सभक अभाव अछि। जाहिक लेल परिवहन विभाग द्वारा पीपीपी मोड पर औरंगाबाद जिला मे लगभग 25.15 करोड टाकाक लागत सँ एक अत्याधुनिक चालक प्रशिक्षण सह शोध संस्थान केर स्थापना कायल जे रहल अछि। संस्थान केर भवनक निर्माण काज पूरा भ' चुकल अछि। एहि संस्थान मे प्रशिक्षण के काज मारुति सुजुकी इण्डिया लिमिटेड द्वारा शीघ्रहि प्रारंंभ कायल जायत। प्रशिक्षण काज प्रारंभ भेला सँ राज्य मे प्रशिक्षित वाहन चालक उपलब्ध होयत। जाहिसे एक दिस जता सड़क दुर्घटना मे कमी होयत ओतहि दोसर दिस राज्य मे बहुत रास युवा लोकनि लेल रोजगार सृजन क' सेहो बल भेटत।


text:
युवा कवि प्रणव नार्मदेय केर पहिल पोथी कविता संग्रह 'विसर्ग होइत स्वर' केर विमोचन 15 जुलाइ कें मधुबनीक केन्द्रीय पुस्तकालय मे संपन्न भेल. एहि अवसर पर जिलाक प्रतिष्ठित साहित्यिक लोकनि उपस्थित छलाह. नवारम्भ द्वारा प्रकाशित एहि पोथीक विमोचनक संगहि समीक्षा सेहो भेल.
कविता पोथी पर साहित्यिक रमेश केर कहब छनि जे प्रणव केर कविता सब मे जीवन मे व्याप्त तमाम तरहक विसंगति केर प्रतिकार मौजूद अछि. आडंबर आ विडंबना संग मुठभेड़ करब हिनक मुख्य काव्य-वृत्ति छनि. कार्यक्रमक अध्यक्षता करैत पंचानन मिश्र कविता कें जीवनानुभव केर अभिव्यक्ति बतओलनि.
डॉ. कमल मोहन चुन्नू कविताक सराहना करैत कविक बिम्ब-प्रतीक पर इजोत देलनि. डॉ. दमन कुमार झा, दिलीप कुमार झा, मैथिल प्रशांतसहित अनेक साहित्यिक लोकनि एहि कविता पोथी पर अपन विचार रखलनि. कार्यक्रमक संचालन नवारम्भक निदेशक अजित आज़ाद ओ धन्यवाद ज्ञापन स्वयं प्रणव नार्मदेय केलनि.
विदित हो जे ई पोथी अमेजन पर उपलब्ध छै, नीचांक लिंक पर क्लिक क' पोथी कीनल जा सकैछ.
'विसर्ग होइत स्वर' अमेजन पर उपलब्ध - एतय कीनू.
#MithiBooks
Tags: हालचाल


text:
१० फरवरी २०२२, मैथिली जिन्दाबाद!!
मंत्री दोखी कि हम मैथिली भाषाभाषी?
भारत के संविधान में कुल 22 गोट भाषा केँ मान्यता देल गेल छैक। एहि 22 भाषा केँ संविधान के अष्टम अनुसूची में सूचीकृत कयल गेल छैक। सौभाग्य सँ मैथिली सेहो 2003 में 92म संशोधन द्वारा संविधान के अष्टम अनुसूची में जोड़ल गेलैक। मुदा जाहि राजनेता आ राजनीतिक दल केर कृपादृष्टि सँ मैथिली केँ एहि तरहक मान्यता देल गेलैक तिनके पार्टी के नव पुश्त के नेता, शिक्षा राज्यमंत्री डॉ सुभाष सरकार द्वारा दरभंगा सांसद द्वारा संसद में पुछल गेल सवाल के जवाब बड़ा विवादित आ गलत ढंग सँ देल जेबाक चर्चा सोशल मीडिया में वायरल भेल अछि। हालांकि एहि जवाब केँ हम-अहाँ गलत आ विवादित भले बुझी, मुदा मैथिली भाषा ऊपर राज्य के नीति केर यथार्थता (अंदरूनी सच्चाई) यैह रहल अछि जे ओ कहलनि अछि। ओ एहि में अपन कोनो व्यक्तिगत विचार नहि अपितु नीति नियन्ता लोकनिक समुचित सन्दर्भ सहित मैथिली प्रति सरकार के नीति बतेलनि अछि। ई सिर्फ असलियत के भंडाफोड़ कयलनि अछि।
कनेक सब विन्दु पर गौर करू –
संसद गोपाल जी ठाकुर पुछलन्हि जे सीटेट (केंद्रीय शिक्षक पात्रता परीक्षा) में कुल 20 भाषा मे आयोजित कयल जाइछ तेकर व्योरा की अछि, संगहि विश्वक सबसँ मधुर आ प्राचीन भाषा मैथिली जेकरा संविधान के अष्टम अनुसूची में स्थान हेबाक संग संग केंद्रीय माध्यमिक शिक्षा बोर्ड के पाठ्यक्रम में सेहो मान्यता देल गेल छैक तेकरा सेहो सीटेट परीक्षा में शामिल करबाक संभावना छैक, जँ हँ त तत्सम्बन्धी व्योरा कि अछि, आ जँ नहि त एकर कारण कि अछि।
एकर लिखित जवाब दैत भारतक शिक्षा राज्यमंत्री डॉ सुभाष सरकार लिखलनि अछि –
“राष्ट्रीय अध्यापक शिक्षा परिषद द्वारा निःशुल्क व अनिवार्य बाल शिक्षा के अधिकार अधिनियम, 2009 तहत शिक्षक पात्रता परीक्षा आयोजित करय लेल पैरा 8 के प्रावधान मुताबिक एहि शर्तक अध्यधीन दिशानिर्देश परिचालित कयने अछि जे प्रश्नपत्र द्विभाषी होयत – (i) समुचित सरकार द्वारा तय कयल गेल भाषा में; और (ii) अंग्रेजी भाषा मे।
केंद्रीय माध्यमिक शिक्षा बोर्ड द्वारा दिनांक 01.04.2011 केँ आयोजित एकर पहिल परीक्षा के बाद सँ केंद्रीय शिक्षक पात्रता परीक्षा 20 भाषा अर्थात (i) अंग्रेजी, (ii) हिंदी, (iii) असमिया, (iv) बंगाली, (v) गारो, (vi) गुजराती, (vii) कन्नड़, (viii) खासी, (ix) मलयालम, (x) मणिपुरी, (xi) मराठी, (xii) मिजो, (xiii) नेपाली, (xiv) उड़िया, (xv) पंजाबी, (xvi) संस्कृत, (xvii) तमिल, (xviii) तेलगु, (xix) तिब्बती, आ (xx) उर्दू में आयोजित कयल जाइछ। सीटीईटी के सलाहकार और कार्यान्वयन समिति द्वारा 24.04.2014 केँ आयोजित एकर चारिम बैठक में निर्णय लेल गेल कि मैथिली भाषा कक्षा I-VIII केर लेल शिक्षा के माध्यम के रूप में प्रयोग नहि कयल जाइछ और ई हिंदी के उप भाषा सेहो छी, ताहि सँ एकरा सीटीईटी परीक्षा लेल भाषा विकल्प के रूप में नहि देल गेल अछि।”
भारतीय संविधान के अष्टम अनुसूची में शामिल भाषा केर सूची देखू –
इंडो-यूरोपियन (इंडो-इरानियन मूलतः), द्रविड़ियन, ऑस्ट्रोअसियाटिक (मुंडा मूलतः) आ साइनो-तिब्बतन (टिबेटो-बर्मन मूलतः) परिवार केर सैकड़ों भाषा भारत मे बाजल जाइछ जाहि में मात्र 22 गोट भाषा केँ बहुतो पापड़ बेललाक बाद संविधान में स्थान भेटल। इंडो-यूरोपियन के इंडो-इरानियन शाखाक इंडो-आर्यन समूह के भाषा सब – असमिया, बंगाली, डोगरी, गुजराती, हिंदी, कश्मीरी, कोंकणी, मैथिली, मराठी, नेपाली, उड़िया, पंजाबी, संस्कृत, सिन्धी आ उर्दू (कुल 15 गोट भाषा) आ द्रविड़ियन भाषा परिवार के कुल 4 भाषा कन्नड़, मलयालम, तमिल आ तेलगु; मणिपुरी (मैतेई), बोडो टिबेटो बर्मन परिवार के, आ संथाली भाषा मुंडा भाषा परिवारक जे अछि, यैह 22 भाषा थिकैक।
आब दुनू बात पर गौर करब, 22 राष्ट्रीय भाषा आ 20 शिक्षा के भाषा। दुनू में अंतर स्पष्ट अछि। गारो, खासी, मिजो, संस्कृत आ अंग्रेजी शिक्षा के भाषा बनल अछि जे राष्ट्रीय भाषा सूची में नहि अछि।
आब ध्यान ई दियौक जे मंत्री जी के देल जवाब में राष्ट्रीय अध्यापक शिक्षा परिषद केर जे बात कहल गेल अछि आ 2014 के बैठक केर सन्दर्भ दैत मंत्री जी मैथिली केँ कक्षा 1 सँ 8 धरिक शिक्षा के माध्यम नहि हेबाक आ मैथिली प्रति पूर्वाग्रही सोच जे ई हिन्दी के उप भाषा थिक से भंडाफोड़ करब भेल।
पिछला यूपीए सरकार के कार्यकाल के समय मे शिक्षक पात्रता परीक्षा के काज आरम्भ करय सँ लय कय सीटीईटी सलाहकार आ कार्यान्वयन समिति के उपरोक्त बैठक के निर्णय मैथिली केँ हिंदी के उप भाषा मानैत रहल से स्पष्ट कयलक अछि। वास्तव में ई यूपीए सरकार आ भारतीय राष्ट्रीय कांग्रेस के पिछुलका 100 वर्षक विभेदकारी नीति केँ उजागर कयलक अछि। लेकिन मंत्री सरकार स्वयं एहि विभेद केँ समाप्त करबाक बदला वर्तमान एनडीए सरकार द्वारा मैथिली प्रति उपेक्षा बरकरार रखबाक दोषी त छथिये। मैथिली प्राथमिक शिक्षा के माध्यम भाषा बनय ताहि लेल पटना हाई कोर्ट सँ लैत सुप्रीम कोर्ट धरि याचिका कर्त्ता डॉ जयकान्त मिश्र केँ जीत भेटलन्हि, लेकिन तेकर बादो शिक्षा के माध्यम भाषा नहि बनायब राज्य के कुत्सित मनसाय केँ उजागर करैत अछि।
आत्मालोचना हम मैथिलीभाषी सेहो करी जे अपन भाषा लेल हम सब स्वयं कतेक जागरूक आ समर्पित भ सकलहुँ आजादी के 7 दशक बितलाक बादो। कहय लेल बड़का बड़का रणनीतिकार आ कूटनीतिक विचारक जे देशक उच्च ओहदा तक पहुंच रखैत छी, लेकिन अपन भाषा के भविष्य लेल हमरा सभक सजगता कतय धरि पहुँचल एहि पर आत्ममंथन करी। सिर्फ अलंकारिक सम्मान जे संविधान के अष्टम अनुसूची में अछि हमर भाषा, एतबी माला जपबाक अतिरिक्त आर कि उपलब्धि हासिल भेल ताहि पर मनन करी। मंत्री आ सरकार केर निन्दा कि विरोध त करब लेकिन स्वयं अपन भाषा केँ हेय दृष्टि सँ देखब, अपन बाल बच्चा केँ शिक्षा दिएबाक लेल विद्यालय वा बोर्ड सँ कोनो मांग नहि करब, तखन शिक्षक पात्रता परीक्षा में हमरो भाषा मे प्रश्नपत्र के सुविधा उपलब्ध हुए ई सब गोहिया नोर बहेबक कोन काज!
स्पष्ट अछि जे हिंदी पट्टी में मैथिली गांथि देल गेल अछि, मैथिली केँ एकर स्लो पॉइजन एहिना धीरे धीरे मारैत रहत, जँ आबो समस्त भाषाभाषी एहि लेल नहि जागब त एकर मृत्यु तय अछि। राज्य द्वारा मैथिली भाषाक प्रायोजित हत्या में सरकारी बन्दूक केँ गोली चलेबाक वास्ते हम सब स्वयं कन्धा उपलब्ध कराएब बन्द नहि करब त भाषा संग सम्पूर्ण समाज बहुत जल्द विखंडित होइत देखब। अराजकता के तांडव नृत्य मिथिला केँ नाश कय देत। जागू आ अस्मिता केँ बचाउ। भाषा प्रथम बुनियादी आधार थिक से सब केँ बुझय पड़त, जातिवाद के लड़ाई तत्काल बन्द कय भाषिक एकजुटता परम् आवश्यक अछि।


text:
सोशल मीडिया पर सदिखन सक्रिए रहे बला बिहार केर उपमुख्यमंत्री तेजस्वी यादव एक नंबर जारी केना छैथ। नंबर अछि +91 9470001346 एहि नंबर पर अपने बदहाल सड़क के फोटो खींच भेजु। फोटो भेजलाक बाद एहि लेल शिकायत दर्ज करी आगा कार्रवाई कायल जायत। यदि, शिकायत के बादो अगर अधिकारी सड़क केर समस्या क' दूर नै करत ते हुनको पर जवाबदेही तय करैत कार्रवाई कायल जायत।
तेजस्वी जी कहला कि पहिने लोग जखन सड़क के शिकायत करैत छलाह ते इंजीनियर सभ के बताओल जायत छल। इंजीनियर केर बात क' रिपोर्ट मैन लेल जायत छल। कैको बेर कई सड़क नहियो ठीक भेलाक बावजूद इंजीनियर ओकरा ठीक बता दैत छल। आब विभाग केर पास सड़कक फोटो उपलब्ध होयत ते सड़क के ठीक करबा में मदद भेटत।


text:
गौरतलब अछि कि बिहार मे पछिला कैको दिन सँ स्वास्थ्य विभाग मे संविदा पर बहाल लगभग 17 हजार स्वास्थ्यकर्मी अप्पन विभिन्न मांग ल'के राजधानी पटना केँ गर्दनीबाग मे हड़ताल क' रहल अछि। 'समान काजक लेल समान वेतन' केर मांग ल'के संविदा स्वास्थ्य कर्मी धरना प्रदर्शन क' रहल छथि।
जाहिकेँ देखैत राज्य सरकार के स्वास्थ्य विभागक प्रधान सचिव आरके महाजन कैल्हि गुरु दिन पटना मे मीडिया केर माध्यम सँ संविदा पर बहाल कर्मी सभसँ आग्रह करैत चेतावनी देलनि कि अगर शुक्र दिन धरी हड़ताली सभ काज पर नहि औता तेँ शनि सँ कॉन्ट्रैक्ट कैंसिल करी सभक नौकरी समाप्त क' देल जायत। सभक जगह पर नवा स्वास्थ्य कर्मी केर बहाली कायल जायत।
ओतहि पटना के गर्दनीबाग धरना स्थल पर हड़ताल पर बैसल स्वास्थ्यकर्मी अप्पन मांग पर अड़ल अछि। हड़ताली सभ आंदोलन क' तेज करैत संविदा पर बहाल एनएचएम कर्मी सभ सरकार केर खिलाफ अप्पन गोलबंदी तेज क' रहल अछि। एतबे नहि, सरकार द्वारा मांग नहि मानला पर एनएचएम कर्मी सभ आत्मदाह करबाक चेतावनी देना अछि।


text:
पटना । बिहारक ख्याति प्राप्त महान गणितज्ञ डा वशिष्ठ नारायण सिंह के’ जीवन पर जल्दिए फिल्म बनत, प्रोड्यूसर प्रीति सिन्हा, सह-प्रोड्यूसर नम्रता सिन्हा आ अमोद सिन्हा एकर संकेत देलक अछि।सम्प्रति गणितज्ञ वशिष्ठ नारायण सिंह मानसिक रोग सिज़ोफ्रेनिया सँ पीड़ित अछि। एकटा एहन व्यक्तित्व जे आंइस्टीन केर सापेक्ष सिद्धांतकें चुनौती देने छलाह। हुनका लेल एकटा बात प्रसिद्ध अछि कि नासामे अपोलो के’ लांचिंग सँ पहिने जखन 31 कंप्यूटर किछु काल लेल बंद भ’ गेल, त’ कंप्यूटर ठीक भेलाक बाद हुनकर आऔर कंप्यूटर्स केर गणना एक जकाँ भेटल।
प्रीति सिन्हा मानैत अछि कि वशिष्ठ बाबू केर बॉयोपिक सभक सोझा अवश्य अएबाक चाहि। तेँ हम हुनकर अनटोल्ड कहानीक बॉयोपिक मादे पर्दा पर अनबाक प्रयास करि रहल छी।
अहि लेल पहिने हुनकर परिवार सँ राइट भेट गेल अछि।हुनकर बॉयोपिक के’ बिहारक प्रसिद्ध निर्देशक प्रकाश झा निर्देशित करताह। ओ फिल्म निर्देशन लेल स्वीकृति दS देलक अछि। वर्तमानमे ओ एकर कास्टिंग पर काज कS रहल अछि, जेकर घोषणा सेहो कलाकार सभक अभिपुष्टि बाद करताह। बॉयोपिक केर निर्माण रील लाइफ इंटरटेंमेंट विनय पिक्चर्स सँग मिल कS करताह।
प्रीति सिन्हा केर पिता विनय कुमार सिन्हा अछि, जे सलमान खान आऔर आमिर खान स्टारर ब्लॉक बस्टर फिल्म ‘अंदाज अपना अपना’ के’ प्रोड्यूस कएने छलाह। विनय कुमार सिन्हा सेहो गणितज्ञ डॉ वशिष्ठ नारायण सिंह केर बययोपिकमे सामिल अछि। फिल्म केर मुहूर्त बिहारहि मे होयत।


text:
जगजननी जगदम्बाक दरबार सँ शिक्षा
प्रस्तुत तस्वीर भगवतीस्थान (दुर्गाजीक दरबार) कुर्सों-नदियामीक थिकैक। भगवतीक दरबार हम अपन बाल्यकाल सँ बहुत नजदीक सँ देखैत आबि रहल छी, बहुत किछु सिखबाक आ बुझबाक संग-संग कतेको रास चमत्कार आ भगवतीक लीला सब देखबाक, गुनबाक आ सुनबाक लेल सेहो भेटल अछि। मनुष्य जखन अपन जीवन अस्तित्व मे अबैत अछि त ओकरा मात्र अपनहि पेट टा पोसबाक लेल नहि अपितु अपन परिवार, समाज, समुदाय, संसार आदिक भार सेहो वहन करय पड़ैत छैक। हालांकि आजुक कलि-कराल कलियुग मे ९९% लोक अपनहि जंजाल मे तेना जकड़ल रहैत अछि जे ओकरा एहि सँ फुर्सत भेटब कठिन भऽ जाइत छैक, ओ कि दोसर लेल करत वा करय लेल सोचत! तैयो मिथिलाक लोक जे अपन बाप-पुरखा के संस्कार केँ कनिकबो बुझैत अछि से निश्चित अपने एक साँझ भुखलो रहि जायत लेकिन सामाजिक हितक कार्य मे जरूर अपन भागीदारी जतबैत अछि।
भगवतीस्थानक रेख-देख आ विकास केर कार्य लेल हमरा सभक परिवार (कुर्सों दक्षिणबाड़ि ड्योढि) जिम्मेदार अछि। हम जखन बड छोट रही – १९७० केर दशक मे मातारानी साधारण फूसक घर मे छलीह। ताहि समय गरीबी चरम पर छल संरक्षक परिवारक। आइ जेकाँ नगदी प्रवाह ताहि समय बिल्कुल नहि छल। मातारानी मे आस्था धरि ओतबे रहल सब दिन। बल्कि आइ सँ बेसी रहल पहिने से कहि सकैत छी। कारण भोरबे राति सँ जे भगवतीक पूजा लेल भक्त-श्रद्धालू आ विशेष रूप सँ माय-बहिन लोकनिक भीड़ लगैत अछि से पहिने बेसी रहय। हमर गामक त १००% माता-बहिन आ कतेको भक्तमान पुरुखो लोकनि नित्य भोरबे राति मे पोखरि मे स्नान कय केँ लोटा मे जल भरि फुलडाली मे फूल भरिकय भगवतीक पूजा करैत श्रीसीताराम भगवान, श्रीमनोकामना महादेव, आदि समस्त मन्दिर मे पहुँचिकय पूजा करैत छलथि आ आइयो धरि कतेको लोक करिते छथि।
त कहि रहल छलहुँ जे मन्दिर के रूप १९७० केर दशक मे साधारण फुसघर छल, माटिक भित्ता आ खर्हक चार! नवकी भगवती (दुर्गा पूजा लेल नव मूर्ति) लेल सेहो एकटा घर छल जे एहने माटि सँ बनल रहय। पूजा सँ पहिने भरि गामक लोक केर परस्पर सहयोग सँ चार वगैरह छरायल जाइत छल। धीरे-धीरे संरक्षक परिवारक सन्तान सब मे एकटा स्फुरणा एलैक आ सब कियो अपन एक दिनक आय (वेतनभोगी लोकनि मात्र) मन्दिर केर विकास लेल जमा करब शुरू करय लागल आर एहि सँ भगवतीक मन्दिरक रेख-देख आदिक काज होबय लगलैक। अहाँ विश्वास करब? जे-जे अपन समर्पण भाव सँ भगवतीक सेवा मे लागि गेल ओकर दिन-दशा तुरन्त बदलय लगलैक। नवकी भगवतीक घर आ पुरना मन्दिर आदिक स्वरूप केँ बदलबाक महत्वपूर्ण कार्य १९८० केर दशक सँ आरम्भ भेलैक। एम्हर भगवतीक घर फूस सँ सिक्कमी भेलैक त संरक्षक परिवार सभक घर सेहो फूस सँ सिक्कमी मे परिणति पाबि गेलैक। फेर १९९० के दशक आयल त आरो विशेष विकास केर कार्य सब भेलैक, चहारदिवाली लागि गेल, कम्पाउन्ड मे साफ-सफाई आदिक कार्य कय देल गेलैक, पुरना भगवतीक घर त पहिले बेर मे पिटुआ (सुरखी-चुना-रोड़ी सँ बनल मसल्ला सँ) पक्का बनायल गेल छल, आब नवकी भगवतीक घर आदिक काज सेहो पक्कीकरण दिश बढि गेल छल। फेर २००० के दशक आयल आ विकासक काज चरमोत्कर्ष दिश उन्मुख भऽ गेल। आइ २०२१ मे एहि ठाम अहाँ एक सँ बढिकय एक निर्माणकार्य आदिक दर्शन कय सकैत छी, सुन्दर फुलवारी सेहो देखि सकैत छी। मण्डप, चबूतरा, ढोलिया घर, ब्राह्मण-कुमारि खुएबाक आ भक्त-श्रद्धालू लोकनिक बैसबाक सँ लय सब उद्देश्यक पूर्ति लेल उचित स्थान बनायल जा चुकल अछि। प्रत्येक वर्ष एहि ठाम कोनो न कोनो काज होइते टा अछि।
एहि सब मे हमर अपन अनुभव संरक्षक परिवारक एक सदस्यक रूप मे यैह अछि जे अपनहि टा स्वार्थ मे रहनिहार सब दिन अपनहि धरि उल्झन मे रहि गेल करैत अछि, आ जे सार्वजनिक हित केर कार्य मे बढि-चढिकय भाग लैत अछि ओकरा भगवती सेहो उन-सँ-दून कय दैत छथिन। भगवतीक फूसक घर सँ सिक्कमीक घर होइत पक्काक घर आ विभिन्न निर्माणक काज जेकाँ योगदान कयनिहारक दिन-दशा सेहो दिन-ब-दिन बदलैत आ बढैत-फूलैत चलि गेल।
हमरा बुझने सेम थ्योरी हर गाम, हर ठाम आ हर अभियान मे होइत छैक। एकटा हिन्दी मे गीत छैक न –
गरीबों की सुनो, वो तुम्हारी सुनेगा
तुम एक पैसा दोगे, वो दस लाख देगा
गरीबों की सुनो….
एकर अर्थ यैह छैक जे सिर्फ अपन स्वार्थ मे व्यस्त नहि रहू, अपना संग-संग गाम-समाज आ चारूकात जाग्रत अवस्था मे अपना भरि सर्वोत्तम योगदान दैत मस्त रहू। अहाँ कहियो घटल नहि रहब। बढोत्तरी होइते चलि जायत।
जय मिथिला – जय जानकी!!


text:
नील पट्टीकेँ क्लीक कए कs ब्लॉगक सदस्य बनल जाउ
जय मिथिला जय मैथिली
रचना मात्र मैथिलीमे आ स्वम् लिखित होबाक चाही। जँ कोनो अन्य रचनाकारक मैथिली रचना प्रकाशित करए चाहै छी तँ मूल रचनाकारक नाम आ अनुमति अवश्य होबाक चाही। बादमे कोनो तरहक बिबाद लेल ई ब्लॉग जिमेदार नहि होएत। बस अहाँकें jnjmanu@gmail.com पर एकटा मेल करैकेँ अछि। हम अहाँकेँ “अहाँक ब्लॉग” पर लेखककेँ रूपमे आमन्त्रित कए देब। अहाँ मेल स्वीकार कएला बाद अपन, कविता, गीत, गजल, कथा, विहनि कथा, आलेख, निबन्ध, समाचार, यात्रासंस्मरण, मुक्तक, छन्दबद्ध रचना, चित्रकारी आदि अपन हाथे स्वं प्रकाशित करए लागब।
सोमवार, 23 अप्रैल 2012
गजल
सब कियो हमरा सँ आई फुटिते रहल
जेकरा हम अपन तन मन सब सोपलौं
मोन कें ओ हमर सदिखन लुटिते रहल
हमर भागक कनिक लिखलाहा देखियौ
किछ जए लिखलौं छने में मिटिते रहल
पीठ पाँछा आब रेतै गरदैन अछि
प्रेम एक दोसर सँ सबतरि छुटिते रहल
आब बैसल मनु झमारल हारल कनै
जोडलौं कतबो मुदा मन तुटिते रहल
(बहरे जदीद -2122-2122-2212)
जगदानन्द झा 'मनु'


text:
नेकासे क्रियाशिल सदस्यता फाराम नविकरण कैना
पहुरा समाचारदाता
धनगढी, ७ अगहन । नेपाली काँग्रेस कैलालीसे १४ औँ महाधिवेसनके लाग क्रियाशिल सदस्यता फाराम नविकरण कैना कार्यतालिका तय करले बा ।
शनिच्चरके रोज धनगढीमे हुइल ३९ औँ बैठकमे क्रियाशिल सदस्यता फाराम नविकरण कैना कार्यतालिका तय करल प्रशिक्षण शाखाके सचिव नृपबहादुर सुनार जानकारी डेलै ।
कार्यतालिका अन्सार संघीय निर्वाचन क्षेत्रीय कार्यसमितिसे अइना अगहन ९ गतेभिटर नविकरण फारम प्रदेश समितिहे फाराम वितरण कैना जनागिल बा ।
प्रदेश समितिसे अगहन १२ गतेसम गाउँपालिका ओ नगरपालिकाहे हस्तान्तरण कैना, गाउँ नगर कार्यसमितिसे अगहन १५ गतेभिटर वार्ड कार्य समितिहे फाराम उपलब्ध करैही । वडा कार्य समितिलहे नविकरण फारम भराई २५ गते गाउँ ओ नगरकार्य समितीमे पठाई पर्ना ओ २९ गते भिटर प्रदेश समितिसे संघीय निर्वाचन क्षेत्रमे पठाई पर्ना काँग्रेस कैलालीके सभापति नरनारायण शाह बटैलै ।
क्रियाशिल सदस्यता नविकरण करलपाछे केल लौवा क्रियाशिल सदस्यता वितरण करजाई । १३ औँ अधिवेसनमे ११ हजार ३ सय २२ क्रियाशिल सदस्य रहिट । शनिच्चर धनगढीमे सम्पन्न बैठकमे नेपाली काँग्रेसके केन्द्रीय सदस्य रामजनम चौधरी, पुर्व केन्द्रीय सदस्य सुनिलकुमार भण्डारी, पुर्व मन्त्री जनक चौधरी जिल्लाके पदाधिकारी लगायतके नेता कार्यकर्ताहुकनके उपस्थिति रहल रहे ।


text:
सम-सामयिक विचार आलेख
– राम बाबु सिंह, मधेपुर, मधुबनी।
फगुआ आयल आ सगरो रंग – गुलाल – मौज – मस्ती – हुड़दंग सँ सतरंगी छटा पसारिकय पुनः चलि गेल। जिंदगी केर भागम-भाग वला दिनचर्या मे चित्त शांत रखबा में पाबनि तिहार एकटा पैघ औषधि जेकाँ काज करैत अछि। एकदिनक मौज मस्ती में मनुखक रोजक हर-हर-खट-खट सऽ आफियत भेटैत अछि जाहि सँ जीवन ने नव ऊर्जा सेहो प्राप्त होएछ।
आजुक पोस्ट लिखबाक उद्देश्य विशेष अछि आर देश केर प्रत्येक व्यक्तिक स्वास्थ्य सँ सेहो जुड़ल अछि। चर्चा कय रहल छि डेयरी मिल्क में दूध केर उत्पादन आ विश्वसनीयता केँ संदेहास्पद कहल जेबाक प्रकरणक, ई बड पैघ चिंताक विषय अछि। हमरा सबकेँ गम्भीरता सँ अहि विषय पर चिंतन करब नितान्त आवश्यक अछि।
पहिने त जाँच केलाक बाद दूध में हानिकारक वस्तु केर मिश्रण यानि दूषित दूधक चर्चा स्वयंसेवी संगठन सरकार केँ दैत छल परञ्च सरकार आँखि मुनने रहैत छलाह। मुदा वर्तमान सरकार स्वयं द्वारा गठित जाँच एजेन्सीक रिपोर्ट सेहो दूषत दूधक प्रयोग केँ सत्यापित केलक अछि। सरकारी सर्वे लगभग 33 राज्य में 17000 स बेसी दूधक सैम्पल केर जाँच पश्चात् जानकारी देल गेल जे दूध स्वस्थ केर नाम पर सफेद झूठ अछि। दूध आजुक दिनचर्या में परमावश्यक पेय मानल जायत अछि। बिनु दूध जेना जिनगी बेकार बुझाइत अछि। मुदा जखन जाँच केर सच्चाई देखब तखन दिलक धड़कन बैसि जाएत। एखन तऽ देशद्रोह पर चर्चा सऽ बेसी जरूरत छैक दुधद्रोह पर चर्चा करब, किएक तँ एतेक पैघ दूध घपला देखिकय सरकार सेहो स्तब्ध अछि।
अपने सबकेँ आश्चर्य हएत जे दूध केँ अमृत मानि घट-घट पिबैत छी से असल में दूध छैहे नञ, मात्र एकटा उजरका तरल पदार्थ अछि जे फुल गिलास दूध केर नाम शरीर केँ लेल जहर केर काज करत। ई कोनो हम नै कहि रहल छी सराकर केर सर्वे पुष्टि कय रहल अछि।
देशद्रोहीक चर्चाक संगहि सराकर लेल सबसऽ पैघ चुनौती दूधद्रोहि अछि किएक तऽ सर्वे केर रिपोर्ट में देश भरि में 68 प्रतिशत दूध नकली पाओल गेल अछि जेकर सेवन मिठगर जहर जेकाँ शरीर केँ शनैः शनैः रोगी बना दैत अछि। हमरा सब जेकाँ महानगर में रहनिहार वास्ते कठोर सच अछि जे दूध त सब कियो पिबय चाहैत छी, मुदा गाय महिस कियो पोसय नहि चाहैत छी आ ई सम्भव सेहो नै छैक जे दूध के बिना जीवन पार लगा लेब।
डेयरी प्लांट केर नाम पर सरकार सहयोग राशि सेहो दैत छैक, तत्पश्चात् समुचित ताजा उत्पादन नै कय पबैत अछि दुग्ध आयोजना मे। परिणाम हमरा सब केँ नकली दूध जेकरा जहर कहि सकय छि रोज पिबय पड़ि रहल अछि। नकली दूधक सेवनक परिणाम अछि जे वर्तमान युग में कतेको रास असाध्य रोग केर शिकार छोट छोट बच्चा सेहो देखल जा रहल अछि। सूगर, हृदयरोग, पाचन तन्त्र में गड़बड़ी, कब्ज, एलर्जी स्किन समस्या, टीबी आर कैंसर धरि पीड़ित कोनो उमर में भऽ सकए। अतः ई एकटा विकराल समस्या थीक आर विशेष रूप में सबकेँ जागरूक भऽ एहि पर चिंतन करबाक आवश्यकता अछि।
संगहि ईहो देखल जाउ जे ई कृत्रिम दूध जे हम सब पिबैत छी से बनै कोना छै ?
देश में दूधद्रोहिक एकटा विशाल नेटवर्क फ़ौज जेकाँ छै जे जानि बूझि कय दूध केँ जहर बना अपन व्यवसायी फायदा ल रहल अछि। मिश्रण में डिटर्जेंट, कपड़ा धोबयवला सोडा, उजरका पेंट, यूरिया, रिफाइंड तेल, पोस्टर कारिकबा बाला, प्लास्टिक, पेपर ई सबके कम आँच पर उबालि कय 3 स 4 रूपया में दूध तैयार करैत अछि। यैह कारण छैक जे जहरवला दूधक व्यापार दिनानुदिन तेजी सँ बढ़ि रहल अछि। जखन कि यूरिया, डिटर्जेंट सोडा, केँ तऽ रहय दियौक, जँ दूध में पानियो केर मिश्रण सेहत लेल खतरनाक भ सकैछ, ई सर्वविदिते अछि।
सादा दूध केँ नै पिबयवला फ्लेवरवला दूध बेसी पसीन करैत अछि। जे शरीर केर लेल आओरो बेसी हानिकारक होयत अछि। किएक तऽ स्वाद आ संगहि बहुत दिन धरि सुरक्षित राखबाक लेल सोडियम आ चीनी मिश्रण कएल जाएत अछि जे विशेषकय ह्रदय रोगी आर सूगर रोगीक लेल हानिकारक अछि। मुदा मिलावटी दूध केर मतलब साफ़ शब्द में बुझु जहर। सबसँ पहिने मिलाबट बाला दूध केँ पिबय सँ बचू, फेर दूध मे जेना बादाम मिल्क, सोया मिल्क, राइस मिल्क आ कोकोनट मिल्क सेहत केर वास्ते सन्तुलित आ नीक रहत। हमरा जानकारी भेटल आ जरुरी बुझलहुँ अपने सब सँ साझा केनाय। सावधान रहू, स्वस्थ रहू, मस्त रहू, चुस्त दुरुस्त रहू। भगवती अपने सब केँ पूर्ण स्वस्थ राखथि।


text:
पटना, नवम्बर २४, २०१५. मैथिली जिन्दाबाद!!
कार्तिक धवल त्रयोदशी – नवम्बर २३ तारीख – विद्यापतिक अवसान दिवस पर परंपरा सँ स्मृति समारोह पर्व केर रूप मे मनाओल जेबाक परंपरा चेतना समिति – पटना द्वारा ६२म बेर आरंभ भेल अछि।
भूमि सुधार एवं राजस्व मंत्री डॉ. मदनमोहन झा केर मुख्य आतिथ्य तथा सिनियर आइएएस व बिहार सरकार केर कृषि उत्पादन आयुक्त विजय प्रकाश केर विशिष्ट आतिथ्य मे आरंभ उद्घाटन समारोह मे अध्यक्ष विजय कुमार मिश्र, मंच संचालक उपाध्यक्ष विवेकानन्द ठाकुर व सचिव वासुकीनाथ झा सहित अनेकानेक विद्वान् व अभियानी लोकनिक सहभागिता मे उद्घाटन समारोह संपन्न भेल।
एहि अवसर पर चेतना समितिक अध्यक्ष द्वारा सौराठ सभा केर धरोहर हेबाक बात कहैत एकर संरक्षण केर माँग रखलाह। हाले नियुक्त भूमि सुधार एवं राजस्व मंत्री झा कहलैथ जे मिथिलांचलक धरोहर सौराठ सभाक जमीन केर घेराबंदी जरूर होएत। मुदा हाल जमीनक मामिला मे पेंच अछि। अपना स्तर पर मिथिलांचल केर विकास हेतु हर संभव प्रयास करब। लेकिन एकरा लेल सब लोक केँ एक मंच पर आबय पड़त। मिथिला मे प्रतिभाशाली लोकक कमी नहि अछि। धनक अभाव मे केकरो प्रतिभा नहि मरत।
चेतना समिति द्वारा कैल गेल एहि आयोजन मे आरो वक्ता सब मैथिली मे संबोधन केलैन। समारोहक विशिष्ट अतिथि कृषि उत्पाद आयुक्त विजय प्रकाश द्वारा वैवाहिक पंजी व्यवस्था केर कंप्यूटरीकरण कैल जेबा पर जोर दैत कहलनि जे एहि वैज्ञानिक परंपराक रक्षा जरुरी अछि। मिथिला मे एहि व्यवस्थाक आधार पर विवाह कैल जाएत रहल अछि। एकर शुरुआत राजा हरिसिंह करीब एक हजार इस्वीक आसपास केने छलाह। ओ मिथिलाक सांस्कृतिक साहित्यिक चेतनाक संग आर्थिक चेतनाक दिशा मे काज करबाक आवश्यकता पर सेहो जोर देलनि। संगहि मिथिलांचलक विकास हेतु विशिष्ट क्षेत्र केर रूप मे अलग सँ कार्ययोजना बनाकय काज करबाक जरूरत पर बल देलनि।
स्वागत भाषण मे चेतना समितिक अध्यक्ष विधान पार्षद विजय कुमार मिश्र मैथिली भाषी छात्र-छात्राक लेल एजुकेशन हब और ताहि लेल जमीन उपलब्ध करेबाक मांग सरकार सँ केलनि। संगहि ओ कहला जे ओही जमीन पर पीपीपी मोड मे एहेन कोचिंग संस्थान बनौक जाहि मे मेडिकल, इंजीनियरिंग आदिक तैयारी करेबाक सेहो व्यवस्था हो जाहि सँ मिथिलाक छात्र केँ कोचिंग लेल कोटा या दिल्ली नहि जाय पड़तैक। एहि मे सरकार केर अलावे समाजक लोक सेहो पहल करय ताहि लेल ओ अपील केलनि।
समारोह मे कुमार मनीष अरविंद लिखित पुस्तक ‘निछच्छ बताह भेल’ और विद्यापति स्मृति पर्व स्मारिका समेत कतेको मैथिली भाषा केर साहित्यिक पुस्तक आदि केर लोकार्पण कैल गेल। उद्घाटन कार्यक्रम केर अन्त मे मैथिली लोक गायिका रंजना झा द्वारा एक सँ बढ़िकय एक मैथिली गीत सँ मगध केर धरती पर मिथिला संस्कृति केँ उतारि देल गेल।
बाद मे कवि सम्मेलन मे पद्मश्री विलट पासवान विहंगम, डॉ. विद्यानाथ झा, फूलचंद झा, स्वयं प्रभा झा आदि द्वारा कविता वाचन सँ श्रोता सबकेँ मंत्रमुग्ध कय देलक।
एहि विभूति सबकेँ भेटलनि सम्मान
समारोह मे मैथिली भाषा साहित्य पुरस्कार सँ प्रो प्रफुल्ल कुमार सिंह मौन, संगीत रंगमंच केर वास्ते प्रो योगेंद्र भारती, मिथिला लोककला लेल कल्पना सिंह, विशिष्ट अवदान लेल डॉ शिवशंकर झा, कीर्ति नारायण मिश्र साहित्य सम्मान सँ कुमार मनीष अरविंद, डॉ माहेश्वरी सिंह महेश ग्रंथ पुरस्कार सँ दीपनारायण विद्यार्थी और डॉ माहेश्वरी सिंह मैथिली निबंध लेखन पुरस्कार सँ सुश्री पुतुल कुमारी केँ सम्मानित कैल गेल।
कार्यक्रम एखन आरो दुइ दिन चलत जाहि मे नाटक प्रदर्शन, चित्रकला, गीतगैन आदिक प्रस्तुति कैल जेबाक समाचार आयोजनकर्ता सँ भेटल अछि।
आम जनसहभागिता केर कमी पर चिन्ताः अमित आनन्द
बनारस केर विद्यापति स्मृति पर्व समारोह सँ सीधे पटनाक समारोह देखबाक लेल पहुँचल मिथिलाक सर्वथा सक्रिय अभियानी अमित आनन्द ग्राउन्ड जीरो सँ लोक-सहभागिता पर प्रश्न उठौलनि अछि। बनारस मे करीब पाँच लाख मैथिल जनमानस रहैत अछि जाहि मे सँ बामोस्किल १०० जनक सहभागिता देखला पर आयोजक सहित दर्शक व अन्य प्रस्तोताक छुछुआउन लागब स्वाभाविके छल। तहिना पटना मे मैथिल जनमानस केर जनसंख्या करीब १५ लाख मानल जाएत अछि। चेतना समिति मैथिलीभाषीक एकमात्र पुरान आर मजबूत संस्था सेहो मानल जाएत अछि। लेकिन पटनाक समारोह मे सेहो आम जनसहभागिता एकदम नगण्य रहल ई चिन्ताक बात बुझाएत अछि। एतेक खर्च सँ आयोजन कैल जाएछ, लेकिन जनसहभागिता मे कमी एकर औचित्य पर प्रश्न ठाढ करैत अछि। एकर कारण पर समीक्षा करैत समाधान ताकब जरुरी बुझाइछ, कहला अमित आनन्द।
समारोह मे जाबत सब वर्गक लोक लेल कार्यक्रम नहि समेटल जायत, ताबत ई जनसहभागिता अहिना कम रहत। कारण शहर मे आवागमनक भार वहन करबाक संग समय खर्च करबाक लेल आन्तरिक जीजिविषा केँ जगेबाक लेल आयोजनकर्ता केँ ओहि तरहक कार्यक्रम विकसित करब जरुरी अछि। जेना गरीब-मजदूर वर्गक मैथिलक परिवार केँ जोडबाक लेल ओहि वर्गक छात्र केँ छात्रवृत्ति देनाय, ओहि वर्गक छात्र-छात्रा मे अपन भाषा व संस्कृति प्रति जिज्ञासा उत्पन्न करबाक लेल विभिन्न प्रतियोगितात्मक कार्यक्रम सहित समारोह मनेनाय, आदि। तहिना युवा केन्द्रित एकटा निश्चित रूपरेखाक सांस्कृतिक आयोजन राखब सेहो जनसहभागिता बढेबा मे सहायक होइत देखल गेल अछि। केवल नाच-गाना मे मनोरंजनक महत्व आम समाज बुझैत अछि, मुदा कतेको आयोजन मे आयोजन आयोजित होयबाक सूचना तक नहि पहुँचैत अछि। ईहो एकटा मुख्य कारण होइछ जे आम जनसहभागिता कम रहैछ। आइ-काल्हि भीड़ जुटेबाक लेल आयोजनकर्ता केँ एकटा अलगे सँ योजना बनबैत संयोजन करय पड़ैत अछि, एहि दिशा मे सेहो ध्यान देब आवश्यक अछि।


text: पटना । राज्य सरकार जून स पहिने 23 विभाग मे 10 हजार युवक-युवती कए नियुक्त करैे जा रहल अछि। एकरा लेल बनल नव नियमावली क प्रारूप कए हाल मे मुख्यमंत्री नीतीश कुमार मंजूरी देलथि अछि। प्रारूप कए मंत्रिमंडल क अगिला बैठक मे पारित हेबाक संभावना अछि। समेकित परीक्षाकार्मिक विभाग जे नव नियमावली बनेलक अछि , ओहिमे समेकित परीक्षा संचालन क प्रावधान कैल गेल अछि। सब विभाग स रोस्टर क्िलयरेंस भेटलाक बाद रिक्त पद कए बिहार कर्मचारी चयन आयोग कए पठाउल जाएत। आयोग समेकित परीक्षा मे सफल अभ्यर्थि क नियुति क अनुशंसा कार्मिक विभाग स करत। परीक्षा दू स्तर पर लेल जाएत – प्रारंभिक आ मुख्य परीक्षा। एहि मे सामान्य ज्ञान, गणित आ विज्ञान स वस्तुनिष्ठ प्रश्न पूछल जाएत। नियमावली मे प्रावधान कैल गेल अछि जे जाहि विभाग स रिक्ति कए भरबा लेल अधियाचना आयोग कए पठा देल गेल अछि आ विज्ञापन नहि प्रकाशित भेल अछि बा विज्ञापन प्रकाशित भ गेल अछि ओकर परीक्षा नहि भेल अछि, ओ तमाम प्रक्रिया कए स्थगित करैत नव नियमावली क तहत नियुक्ति क प्रक्रिया पूरा कैल जाएत। एखन धरि ग्रामीण विकास, आपूर्ति, राजस्व एवं भूमि सुधार, कल्याण विभाग, उद्योग, श्रम संसाधन विभाग, योजना विभाग, कार्मिक विभाग, सहकारिता व समाज कल्याण विभाग स रिक्ति क ब्योरा प्राप्त भेल अछि। अन्य विभाग स रिक्ति क ब्योरा प्राप्त करबा लेल कार्मिक विभाग क उपसचिव कए जिम्मा देल गेल अछि। जाहि पद पर नियुक्ती होएत ओहि मे सचिवालय सहायक, आपूर्ति निरीक्षक, अंचल निरीक्षक, कानूनगो, सहायक परियोजना पदाधिकारी, कनीय सांख्यिकी सहायक, ग्राम पंचायत पर्यवेक्षक, प्रखंड कल्याण पदाधिकारी, प्रखंड श्रम प्रवर्तन पदाधिकारी, प्रखंड उद्योग प्रसार पदाधिकारी, सहायक अंकेक्षण पदाधिकारी, प्रखंड सहकारिता प्रसार पदाधिकारी, सांख्यिकी पर्यवेक्षक आ वरीय सांख्यिकी पर्यवेक्षक शामिल अछि। हैं. एकरा लेल शैक्षणिक योग्यता स्नातक पास निर्धारित कैल गेल अछि। एहि तरह स सचिवालय सहायक निम्नवर्गीय लिपिक, क्षेत्रीय कार्यालय मे निम्नवर्गीय लिपिक, पंचायत सचिव, राजस्व कर्मचारी, मुर्हीर, प्रतिलिपिक, सर्वेयर, सांख्यिकी लिपिक,महिला पर्यवेक्षिका आ विपत्र लिपिक क पद सेहो भरल जाएत।


text:
पटना । बिहार बोर्ड मैथिली भाषा स उतीर्ष छात्र लेलपैघ सनेस देलक अछि। अब माध्यमिक शिक्षक पात्रता परीक्षा मे मैथिली विषय कए सेहो शामिल क लेल गेल अछि। एसटीआईटी परीक्षा क पेपर-2 मे मैथिली विषय कए शामिल कैल गेल अछि। एहि विषय मे कुल 105 सीट होएत। बिहार बोर्ड क अध्यक्ष आनंद किशोर कहला अछि जे माध्यमिक शिक्षक पात्रता परीक्षा क पेपर-2 क अंतर्गत मैथिली विषय लेल ऑनलाईन परीक्षा फार्म आ परीक्षा शुल्क वेबसाईट पर 15 सितबंर स ल कए 25 सितंबर तक भरल जाएत।
बता दी जे एसटीईटी परीक्षा लेल जारी शिड्यूल क तहत पेपर-1 और 2 लेल 7 विषय क कुल 12065 पद पर विज्ञापन निकालल गेल अछि। मैथिली विषय कए शामिल क लेलाक बाद आब 8 विषय मे कुल-12170 पद भ गेल।


text:
किसलय कृष्ण
नई दिल्ली | ओना त’ विश्वक आन भाषाक फिल्म उद्योग आ संगीत उद्योग सेहो पायरेसी सँ प्रभावित भेल अछि मुदा आन देशक कानून एहि मामला में बेसी प्रभावी अछि , जकर फलस्वरूप ओई देश सभ में पायरेसीक कम-सँ-कम संभावना रहैत अछि | भारतक स्थिति एहि मामला मे हास्यास्पद अछि | कतेक बेर देखबा मे अबैत अछि जे फिल्म रिलीज होइते ओकर अनाधिकृत सीडी बाज़ार मे बिकाय लागैत अछि | पुनः मेमोरी कार्ड , पेन ड्राइव आदि पर अनधिकृत रूप सँ डाउनलाउड कयल जैत अछि ,जाहि सँ उद्योगक स्थिति दिनानुदिन ख़राब भेल जैत अछि |
एहि सन्दर्भ मे मैथिलीक स्थिति बहुत बेसी चिंता जनक अछि | एक त’ मैथिली मे बड्ड परेशानी सँ केओ मैथिली फिल्म निर्माणक जोगार करैत अछि , छोट बाज़ार रहबाक कारणे बजट वापसीक लेल बड्ड मेहनति लागैत अछि एहि भाषाई क्षेत्र मे | ताहि पर पायरेसी घातक सिद्ध भ’ रहल अछि मैथिली फिल्म आ संगीत उद्योग लेल जकर कारण कैकटा महत्वपूर्ण कंपनी सभ मैथिलीक रेकोर्डिंग बंद क’ देने अछि | एहि सन्दर्भ मे फिल्म निर्देशक मुरलीधर सेहो मैथिल बन्धु सँ पायरेसी त्यागबाक आग्रह केलनि अछि | मैथिली फिल्म निर्माण सँ जुडल अमित अविचल आश्चर्य व्यक्त करैत छथि जे नेटवर्किंग साईट सभ पर जे मैथिल बुद्धिजीवी सभ छथि , जे मिथिला विकास लेल आफन तोरैत छैथ सेहो सभ बड्ड निर्दयतापूर्वक यु ट्यूब आ ब्लॉग सभ पर मैथिली गीत आ फिल्म सभकें डाउन लाउड क’ रहल छथि जे ठाढ़ हेबाक प्रयास मे लागल मैथिली मनोरंजन उद्योग कें विकलांगता धरि पहुंचा रहल अछि | टॉप म्यूजिक कं. ‘क मालिक रणधीर मिश्र कहैत छथि जे जखन पढ़ल-लिखल लोक सभ ऐना क’ रहल छथि , त’ अनपढ़ लोक सभ जे मोबाईल आ मेमोरी मे गीतक पायरेसी क’ रहल छथि ,त’ कोण आश्चर्यक गप्प | एहि सन्दर्भ मे भारत सरकारक गृह आ सुचना जनसंपर्क मंत्रालय कें पत्र लिखी हस्तक्षेपक मांग कयल गेल अछि |
निश्चिते समस्त मिथिलावासीक कर्तव्य बनैत अछि जे ओ पायरेसी आ अनाधिकृत डाऊनलोड सँ अपन भाषाक एहि महत्वपूर्ण पक्ष कें बचाबी, अन्यथा ई उद्योग दिनानुदिन निचा मुहें ससरल जायत |


text:
25
दस कुमारि कन्याक दृष्टान्त
1 “ओहि समय मे स्वर्गक राज्य ओहि दस कुमारि कन्याक घटना वला बात जकाँ होयत जे सभ अपन-अपन दीप लऽ कऽ वरक स्वागत करबाक लेल निकलल। 2 ओहि मे पाँचटा मूर्ख आ पाँचटा बुद्धिआरि छलि। 3 मूर्ख कन्या सभ दीप तँ लेलक मुदा फाजिल तेल अपना संग नहि रखलक। 4 मुदा बुद्धिआरि कन्या सभ अपन दीप आ अलग बर्तन मे तेल सेहो लऽ गेलि। 5 वर केँ आबऽ मे जखन देरी भेलनि तँ सभ औँघाय लागलि आ सुति रहलि।
6 “आधा राति बितला पर हो-हल्ला होमऽ लागल जे, ‘चलू, चलू, वर आबि गेलाह! हुनका सँ भेँट करऽ चलू!’ 7 ई सुनि सभ कुमारि कन्या उठलि आ अपन-अपन दीप सभ ठीक करऽ लागलि। 8 मूर्ख कन्या सभ बुद्धिआरि कन्या सभ केँ कहलकैक, ‘देखह, हमर सभक दीप मिझाय लागल। तोँ सभ अपना मे सँ कनेक तेल हमरा सभ केँ दैह।’ 9 मुदा ओ बुद्धिआरि कन्या सभ उत्तर देलकैक जे, ‘नहि, कहीं ई तेल अपना सभ गोटेक लेल पूरा नहि ने होअय। तेँ नीक ई जे तोँ सभ तेल बेचऽ वला सँ किनि कऽ लऽ आनह।’
10 “ओ सभ जखन तेल किनबाक लेल गेलि तखने वर आबि गेलाह। जे सभ तैयार छलि, से सभ वरक संग विवाह-भोज मे भीतर गेलि आ केबाड़ बन्द कयल गेल। 11 बाद मे ओ तेल किनऽ वाली मूर्ख कन्या सभ आयल आ कहऽ लागलि, ‘यौ प्रभु, यौ प्रभु! हमरा सभक लेल केबाड़ खोलि दिअ!’ 12 मुदा वर उत्तर देलथिन, ‘हम अहाँ सभ केँ सत्य कहैत छी, हम अहाँ सभ केँ नहि चिन्हैत छी।’ ” 13 तखन यीशु कहलनि, “तेँ अहाँ सभ होसियार रहू, कारण अहाँ सभ ओहि दिन आ ओहि समय केँ नहि जनैत छी।
सम्पत्तिक जबाबदेही वला दृष्टान्त
(लूका 19:11-27)
14 “स्वर्गक राज्य परदेश जाय लागल एक गोटेक यात्रा वला बात जकाँ अछि। परदेश जाय सँ पहिने ओ अपन सेवक सभ केँ बजौलनि आ अपन सम्पत्तिक देख-रेख करबाक भार ओकरा सभक जिम्मा देलथिन। 15 ओ अपन सेवक सभक गुणक अनुसार एकटा केँ पाँच हजार, दोसर केँ दू हजार आ तेसर केँ एक हजार सोनक रुपैया जिम्मा दऽ परदेश चल गेलाह। 16 जकरा पाँच हजार भेटल छलैक, से ओकरा तुरत व्यापार मे लगौलक आ ओहि सँ पाँच हजार आओर कमायल। 17 एहि तरहेँ जकरा दू हजार भेटल छलैक से दू हजार आओर कमायल। 18 मुदा जकरा एक हजार भेटल छलैक से खधिया खुनि कऽ अपन मालिकक रुपैया ओहि मे नुका कऽ धयलक।
19 “बहुत समय बितला पर मालिक परदेश सँ घूमि अयलाह आ अपन सेवक सभ सँ हिसाब-किताब लेबऽ लगलाह। 20 जकरा पाँच हजार भेटल छलैक से दस हजार रुपैया आनि कऽ अपना मालिक केँ कहलकनि, ‘मालिक, अपने हमरा पाँच हजार देने छलहुँ, देखल जाओ, हम एहि सँ पाँच हजार आरो कमयलहुँ।’ 21 मालिक ओहि सेवक केँ कहलथिन, ‘चाबस! तोँ नीक आ भरोसमन्द सेवक छह! थोड़बो वस्तु मे तोँ विश्वसनीय रहलह। हम आब तोरा बहुत वस्तु पर अधिकार देबह। अपन मालिकक आनन्द मे सहभागी बनह!’
22 “जकरा दू हजार भेटल छलैक सेहो आबि कऽ कहलकनि, ‘मालिक, अपने हमरा दू हजार देने छलहुँ, देखल जाओ, हम एहि सँ दू हजार आरो कमयलहुँ।’ 23 मालिक ओहू सेवक केँ कहलथिन, ‘चाबस! तोँ नीक आ भरोसमन्द सेवक छह! थोड़बो वस्तु मे तोँ विश्वसनीय रहलह। हम आब तोरा बहुत वस्तु पर अधिकार देबह। अपन मालिकक आनन्द मे सहभागी होअह!’
24 “तकरबाद जकरा एक हजार भेटल छलैक से आयल आ कहलक, ‘मालिक, हम अपने केँ जनैत छी जे अपने कठोर आदमी छी। जाहि खेत मे रोपने नहि छी, ताहि मे कटनी करबैत छी। जतऽ अपनेक वस्तु छिटायल नहि रहैत अछि, ततऽ समटबैत छी। 25 तेँ हमरा डर भेल आ अपनेक देल एक हजार रुपैया हम जमीन मे गाड़ि कऽ रखने छलहुँ। लेल जाओ अपन ओ रुपैया।’ 26 मालिक ओहि सेवक केँ कहलथिन, ‘है दुष्ट आ आलसी सेवक! जखन तोँ जनैत छलेँ जे हम जाहि मे रोपने नहि छी ताहि मे कटनी करैत छी आ जतऽ हमर छिटायल नहि अछि ततऽ हम समटैत छी, 27 तँ तोँ हमर पाइ कोनो महाजनक जिम्मा लगा दिते, जाहि सँ हम आबि कऽ अपन पाइ कम सँ कम व्याजक संग पबितहुँ। 28 हौ, एकरा सँ इहो पाइ लऽ लैह आ जकरा लग दस हजार छैक तकरा दऽ दहक। 29 किएक तँ जकरा लग छैक तकरा आरो देल जयतैक, जाहि सँ ओकरा बहुते भऽ जायत। मुदा जकरा लग नहि छैक, तकरा सँ जेहो छैक सेहो लऽ लेल जयतैक। 30 और एहि निकम्मा सेवक केँ बाहर अन्हार मे फेकि दैह जतऽ लोक कनैत आ दाँत कटकटबैत रहैत अछि।’
न्यायक दिन
31 “मनुष्य-पुत्र अपन सभ स्वर्गदूतक संग जहिया अपना महिमा मे औताह, तहिया ओ अपन महिमामय सिंहासन पर बैसताह। 32 पृथ्वी परक सभ जातिक लोक हुनका समक्ष जमा कयल जायत, आ जहिना चरबाह भेँड़ा सभ केँ बकरी सभ सँ छुटिअबैत अछि, तहिना ओ लोक सभ केँ एक-दोसर सँ अलग करताह। 33 ओ ‘भेँड़ा’ सभ केँ अपन दहिना कात आ ‘बकरी’ सभ केँ अपन बामा कात ठाढ़ करताह।
34 “तकरबाद राजा अपन दहिना कात ठाढ़ भेल लोक सभ केँ कहथिन, ‘हे हमर पिताक कृपापात्र सभ! आउ, ओहि राज्यक अधिकारी बनू, जकरा सृष्टिक आरम्भ सँ अहाँ सभक लेल तैयार कयल गेल अछि। 35 कारण, हम भूखल छलहुँ आ अहाँ सभ हमरा भोजन करौलहुँ। हम पियासल छलहुँ आ अहाँ सभ हमरा पानि पिऔलहुँ। हम परदेशी छलहुँ आ अहाँ सभ अपना घर मे हमर सेवा-सत्कार कयलहुँ। 36 हम नाङट छलहुँ आ अहाँ सभ हमरा वस्त्र पहिरौलहुँ। हम बिमार छलहुँ आ अहाँ सभ हमर रेख-देख कयलहुँ। हम जहल मे छलहुँ आ अहाँ सभ हमरा सँ भेँट करबाक लेल अयलहुँ।’
37 “ताहि पर ओ धर्मी लोक सभ हुनका कहथिन, ‘यौ प्रभु, हम सभ अहाँ केँ कहिया भूखल देखलहुँ आ भोजन करौलहुँ, पियासल देखलहुँ आ पानि पिऔलहुँ? 38 हम सभ अहाँ केँ कहिया परदेशी देखलहुँ आ अपना घर मे सेवा-सत्कार कयलहुँ, नाङट देखलहुँ आ वस्त्र पहिरौलहुँ? 39 कहिया हम सभ अहाँ केँ बिमार वा जहल मे देखलहुँ आ अहाँ सँ भेँट करबाक लेल गेलहुँ?’ 40 एहि पर राजा हुनका सभ केँ उत्तर देथिन, ‘हम अहाँ सभ केँ सत्य कहैत छी जे, जे किछु अहाँ सभ हमर एहि भाय सभ मे सँ ककरो लेल, छोटो सँ छोटक लेल कयलहुँ, से हमरा लेल कयलहुँ।’
41 “तकरबाद राजा अपन बामा कात ठाढ़ लोक सभ केँ कहथिन, ‘हे सरापित लोक सभ! तोँ सभ हमरा लग सँ दूर हटि जाह और कहियो नहि मिझाय वला ओहि आगिक कुण्ड मे पड़ल रहह, जे शैतान आ ओकर दूत सभक लेल तैयार कयल गेल अछि। 42 कारण, हम भूखल छलहुँ आ तोँ सभ हमरा खयबाक लेल किछु नहि देलह, पियासल छलहुँ आ तोँ सभ पानि नहि पिऔलह। 43 हम परदेशी छलहुँ आ तोँ सभ अपना ओतऽ हमर स्वागत नहि कयलह, नाङट छलहुँ आ वस्त्र नहि पहिरौलह। हम बिमार छलहुँ, जहल मे छलहुँ, मुदा तोँ सभ हमरा देखबाक लेल नहि अयलह।’
44 “एहि पर ओहो सभ पुछतनि जे, ‘यौ प्रभु, हम सभ अहाँ केँ कहिया भूखल, पियासल, परदेशी, नाङट, बिमार वा जहल मे बन्द देखलहुँ आ अहाँक सेवा नहि कयलहुँ?’ 45 ताहि पर राजा ओकरा सभ केँ उत्तर देथिन, ‘हम तोरा सभ केँ सत्य कहैत छिअह जे, जे किछु तोँ सभ हमर एहि भाय सभ मे सँ ककरो लेल, छोटो सँ छोटक लेल नहि कयलह से हमरो लेल नहि कयलह।’ ”
46 तखन यीशु कहलनि, “ई सभ अनन्त दण्ड भोगबाक लेल चल जायत, मुदा धर्मी सभ अनन्त जीवन मे प्रवेश करत।”


text:
जुलाई १७, २०१५. मैथिली जिन्दाबाद!!
हालहि ३ जुलाई २०१५ रिलीज भेल मैथिली फिल्म नव इतिहास रचबाक पथ पर अग्रसर अछि। निर्माता तथा अभिनेता मिथिलेश चौरसिया अत्यन्त प्रसन्नताक संग जानकारी करौलनि जे फिल्मक प्रदर्शन सँ लगायल गेल पूँजी ऊपर भऽ गेल, ई साधारण बात नहि भेल मैथिली फिल्म लेल। छौंड़ा अगत्ती छौंड़ी भगबत्ती मैथिली फिल्म हाल किछुए जिला मे प्रदर्शन केलक जेकरा देखबाक लेल दर्शकक रुचि उत्साह बढबयवला अछि। जतेक हौल मे मे लागल सबटा मे बहुत नीक ब्यापार केलक ई फिल्म। मात्र १५ दिनक अन्तराल मे लगानी कैल पूँजी उगाही भऽ गेल अछि आ निरंतर प्रदर्शन सँ नीक मुनाफा कमेबा दिशि बढि चुकल अछि।
मैथिली फिल्म मे नव प्रयोगक आवश्यकता छैक। एहि फिल्म मे मारधाड़-एक्सन केर भरपूर तकनीकी प्रयोग कैल गेल छैक। दर्शक केँ मनमाफिक फिल्म बनेला सँ लाभ कमेनाय सुनिश्चित छैक – अपन भावना मे जोड़ैत छथि मिथिलेश। मैथिली जिन्दाबाद केँ धन्यवाद करैत ओ कहलनि जे मैथिली भाषा मे सशक्त मिडियाक भूमिका ई निर्वाह करत से हमरा सबकेँ विश्वास अछि। एकटा समाचाररूपी समीक्षा जे मैथिलीक चीर-परिचित अभिनेता शुभनारायण झा लिखने छलाह तेकरा कम सँ कम लाखों आदमी धरि पहुँचेबाक कार्य मैथिली जिन्दाबाद केने छल। मैथिली भाषाक पठनीय वेबपोर्टलक अभाव छल तेकरा मेथिली जिन्दाबाद पूरा कय रहल अछि।
मिथिलेश चौरसिया तथा फिल्मक कलाकार लोकनि एतय विराटनगर सेहो अयबाक सूचना देलनि अछि। एहि फिल्मक मार्केटिंग नेपाल मे सेहो शुरु कैल जेबाक जानकारी दैत चौरसिया कहला जे मैथिली सिनेमाक विकास मे नेपालक अपूर्व सहयोग भेटैत छैक। कलाकार सँ लैत निर्देशन आ आधुनिक कैमरा, तकनीक, एडिटिंग, रेकर्डिंग आदि बहुत कम खर्च पर भऽ जाइत छैक। तैँ भारत-नेपाल मैत्री मे मैथिली फिल्म सेहो समुचित भूमिका निर्वहन करैत अछि से ओ दावी केलैन। मैथिली जिन्दाबाद पर शीघ्रे पढबाक अवसर भेटत मिथिलेश चौरसियाक संपूर्ण साक्षात्कार केँ, एहि लेल हुनकर विराटनगर आगमनक इन्तजार अछि।


text:
www.GotQuestions.org के मैथिली संस्करण पर अहॉक स्वागत अछि!
निचा मे ओ पन्ना सभ सूचीबद्ध अछि, जे हमरा सभ लग मैथिली में उपलब्ध अछि:
नव समाचार सभ
अनन्त जीवन भेटत ?
क्षमा भेटत? हमरा परमेश्वर स’ क्षमा केना भेट सकैत अछि?
व्यक्तिगत उद्धारकर्ताक रूपमे यीशु के अपनयबाक अर्थ की होइत अछि?
उद्धारक योजना की अछि / उद्धारक बाट कोन अछि?
एकटा मसीही की अछि?
हम एखनहि सँ यीशुमे विश्वा स केलहुँ अछि ... आब आगू की ?
बेसी महत्वपूर्ण प्रश्न सभ
कि भगवान अस्तित्वमे छथि ? कि भगवानक अस्तित्वक सबूत अछि?
यीशु मसीह के छथि?
की, यीशु परमेश्वर छथि? की, यीशु कखनो परमेश्वर होएबाक दावा कएने छथि?


text:
मधेशक जनचेतना मे ‘मधेश राष्ट्रवाद’ केर विकास
विगत डेढ महीना सँ ऊपर मधेश मे जारी आन्दोलनक खराब असैर तऽ जन-गण-मन पर पड़बे कैल अछि, लेकिन राष्ट्रवादक खोखला प्रदर्शन करैत मधेशी हित केर नकारब नेपालक राष्ट्रवाद केँ स्पष्टत: विभाजित करैत देखाइत अछि।
आइ मंगलबारे हाट (बखरी) मे एकटा अजीब दृश्य देखय लेल भेटल….. बात केला पर पता चलल जे ई प्रतिक्रिया थीक नेपाल सरकार आर सत्तापक्षक स्वामी-संचालक द्वारा प्रसार कैल जा रहल राष्ट्रवाद मे भारत विरोधी बातक निरंतर पीटल जायवला ढोलहा केर। आइ सँ नेपाल केबुल वितरक द्वारा हिन्दी चैनेल्स बन्द करायल गेल अछि तेकर प्रतिकार मे मानू जेना मधेशक जन-गण-मन मे आरो एकटा नव उर्जा प्रदान करबाक काज कैल गेल हो। मधेशी जनमानस मे एकटा अजीब तरंग केर प्रवेश तखन देखलहुँ जखन नेपाली भाषाक चैनेल्स, पत्र-पत्रिका, रेडियो आदिक बहिष्कार करबाक बात कैल गेल।
आइ हटिया पर दर्जनों युवा शक्ति द्वारा मधेश प्रति सिनेह प्रदर्शन करैत खूब जोर सँ ‘मधेश राष्ट्रवाद’ केर प्रचार कैल जा रहल छल। लाउडस्पीकर आ साउन्ड बक्स लगाकय ‘जागू मधेशी, माँगू मधेश – अपन मिथिला, अपन देश’ गीत बजायल जा रहल छल। तहिना बीच-बीच मे ‘ऐ मेरे वतन के लोगों, जरा आँख में भर लो पानी, जो शहीद हुए हैं उनकी, जरा याद करो कुर्बानी’ – एहि हिन्दी गीत केँ बजबैत शहीद सबहक प्रति श्रद्धाञ्जलि देल जा रहल छल।
हमरा बुझने ई वर्तमान सरकार केर जिद्द आ मधेशी सबहक माँग प्रति उदासीनता सँ उपजल एहेन खतरनाक परिणाम थीक जे सचमुच नेपालक राष्ट्रीयता केँ कतहु न कतहु अत्यन्त कमजोर बनबैत अछि। एहि दिशा मे वर्तमान सरकार आर ओकर मातहत संपूर्ण प्रशासकीय इकाइ केँ सोचबाक चाही जे एहि तरहें जखन अपनहि जनता सँ अपनापन नहि राखि सकब तऽ वैचारिक विभाजनक संग-संग राष्ट्रीयताक विभाजनक खतरा उच्चस्तर पर बढत। मधेश तथा मधेशीक माँग केँ नकारैत अहाँ मधेशी जनमानस मे आरो गंभीर मनभेद पैदा कय रहल छी, ताहि हेतु ई जरुरी अछि जे संपूर्ण माँग पर राष्ट्रीय बहस करैत एकरा तुरन्त समाधान करू आ ‘नेपाली राष्ट्रीयता’ केँ नव संविधानक आलोक मे मजगूती प्रदान करू।
हरि: हर:!!


text:
प्रकाशित, आरम्भ, सम्पादक- राजमोहन झा, अंक संख्या 12, दिसम्बर, 1996ई., पृ. 48-53
भवनाथ झा
कनकनी आर बढ़ि गेल रहै। एक तँ बीसीक समय, ते पर से पुरबाक झोंका, रातिमे एकटा अछारो भʼ गेल रहै। ते सौंसे किचकिच रस्ता पेरा सभ तरि।
रूपन मुनहारि साँझ कʼ बाधसँ चलल रहथि । महिसबारोक हेँज घरमुहा भʼ गेल रहै। के रहत एहेन अकालबेरामे। तेँ रूपन सेहो अपन मुहचिरा फराठी ठकठकबैत टोल दिस चलल रहथि। भरि गाममे हुनकर अइ फराठीक आवाज सभके गमल छै। साँपो-कीड़ा रस्ता छोड़ि दैत छनि तेँ ओ अन्हारोमे बाधसँ घूरि अबैत छथि। रूपन कुसियारक खेतक पछबरिया आडि धेने जखनि बान्हपर अएलाह तʼ पुरबाक झोंक गाँतीमे सोन्हिआइत सौंसे देह दलका देलकनि। आगाँ बान्हपर एकटा खोड़ा रहै जइमे थोड़ेक पानि डबरिआएल रहै । रूपन पनही खोलि कʼ पएर देलनि तʼ बुझएलनि जे ठेहुन तक सुन्न भʼ गेल । देह तलमलेलनि तʼ ठेंगा अडओलनि मुदा बूढ़ देह कहाँ धरि सम्हरतनि से पिछरि गेलाह । खोँड़ाक कातमे गोखला काँटक जंगल रहै, तकर नोछारो लगलनि ।
ई ते एक दिनका छोट छिन बात रहै । सत्य पूछी तँ रूपनकेँ आब एसकर बाध नै सम्हरै छनि, तखन तँ खटलहा देह छनि, सँगहि आबहु एही बाधक बदौलत बुतातोमे कोनो दिकदारी नै होइ छनि ते कहुना खेपने जाइत छथि। अपना भरि त जी-जान लगा कʼ खटैत रहैत छथि। एकेटा रच्छा रहल छनि जे आँखिक इजोत अखनौ ओहिना छनि। कितगरो कुसियारमे ज एको गोटे छड़क्का टोंगैत रहत तँ दसो बिगहा दूरसँ देखि लै छथि, मुदा पएर सग नै दै छनि। काल्हिए तँ छियै, दूरे सँ देखलनि एकटा घसबहिनी के धान छोपैन। कतबो डाकनि देलनि किए सुनतनि ओ! उनटले ओएह कहʼ लगलनि- बड़े सुझै छह बुढ़बे, कतʼ छोपलिए धान! जावत रूपन जाथि, तावत ओ निपत्ता। सते धानक छोपलहा बुट्टी ओहिना पनिआएल रहै। बड दुक्ख भेलनि। रामलालक खेत रहै। अही बेर तँ किनलक-ए बिस्सू मालिकसँ। खेत रोपै काल रामफल अपने कहने रहनि रूपन केँ, भाइ, कमला माइ करथिन तँ हमरौ आउरके दिन घुरत। देखिहʼ विदैत ने हुअए। आब की कहतनि रामफल!
आइ फेर बहुरी झाक खेतमे एक आँतर गोट उखाड़ि लेलकै! बाछि कʼ उखाड़ितै तँ कोनो बात नै छलै। साग छियै- खैतै। अपनो उखाड़ʼ दै छै। बेर खन ओकर बेटा आएल रहै – कच्छड़-कुच्छड़ बजैत। दोसराके रखवारि दʼ देते। आ बीचमे केओ आन पैसार लʼ लेते तँ बितौनी लागि जेतनि। रूपनकेँ एकर तेहन चिन्ता छलनि जे गोखलाक काँटसँ बेसी घाब केने रहनि।
रूपन कहुना कʼ ठगा सम्हारलनि। जाँघ आ छाबाके हँसोथि कʼ देखलनि तʼ काँट नै अभड़लनि। धोती कने भीजि गेल रहनि, तकरा गाड़ि कʼ कहुना खोँड़ा पार कएलनि। बेस अनहार भʼ गेल रहै, तखन आङन पहुँच सकलाह रूपन।
आङन मे धूर पजरल रहै। रूपनक जेठ भाइ केँ लकबा मारि देने छनि ते ओ अङने मे रहै छथि। ओएह घूर लग एसकरे बैसल रहथि। बाधमे अपना तँ खेत नै छनि, मुदा मोन टाँगल रहै छनि ओतऽ। आ तेँ रूपन के देखि पूछि बैसलखिन- जेना कि ओ बात बड़ी कालसँ मोनमे धुरिआइत रहल होनि-
“रूपन धानक की हाल छै? अइ बेर त लगै-ए जे सभ टा बौक भʼ जेते।”
हिनकर इएह बोली बानी लोक केँ नीक ने लगै छै। कनेको कुलच्छन भेल कि अलच्छे बात बजताह। अहिना एक दिन हिनकर नातिनकेँ कने जर भʼ गेलैक तँ सौंसे अङनाकेँ माथ पर उठा नेने रहथि, जे आब ओ जीबे नै करत। मुदा रूपन के ई बात नै छनि। कमला माइ एहन निसोख थोड़े छथिन जे गाम लिलोह भʼ जेते। किछु ने किछु त हेबे करत? बड़ आस छनि हुनका बाध पर। ते आने दिन जकाँ फेर कहि देलखिन ʼएना किए कहै छहक भैया हो। धान हेबे करत कि।”
रूपनक भाइकेँ छाती सूप सनक भʼ गेलनि, जेना इएह सुनए चाहैत होथि। मुदा आइ रूपनक आबाज बदलल बुझएलनि ते विधुआएल हुनकर मुह ताकए लगलाह।
– “मुदा भैया, रखबारि रहत तखनि ने। हमहूँ आब बुढ़ेलौं। नै पार लग-ए दौड़-बरहा। आइ बहुरी झाके खेतमे बिदैत भʼ गेलै। बेचाराके धनरोपनीमे जन नै भेटलै तʼ अढाइयो बिगहामे अगता गोट बाओग केने छलै। एक आँतर काँडरि उखाडि लेलकै-ए सगबिछनी सभ। हम जावत पहुँची तावत सभ छौड़ी निपत्ता”। रूपन सभटा खेरहा सुना दियʼ चाहैत रहथि। तहू सँ जँ मोन हल्लुक भए जाए।
रूपनक भाए अपनौ बहुत दिन रखबारि कैने छथि ते रूपनक दरेक के अँखियासि लेलनि। तइयो बजलाह- “जाए दहिन। चोरक धन छिपाड़ खाए! ओकर बाप-पितामह गामक लोककेँ कलहन कʼ कʼ खेत अरजने रहै।” रूपनक भाएके सभटा ओहिना मोन छनि जे कोना लुट्टी झा एक मोन धानक तरे हिनको तीन कट्ठा धनहर ओहि अढाइ बिघहामे मिला देने रहथिन। रूपनके तँ मोनौ ने हेतनि, तहिए के गप्प छियै।
– लेकिन भैया, ओकर कोन दोख। आब तँ ओकरा ओएह टा असरा, आ कि फेर दमकल आ बोरिङ। कहुना कʼ खोंटि-खाँटि कʼ चलबै छै । देखिते छहक जे जेठका बेटा कहाँदन डिल्ली मे ठेला पर तरकारी के फेरी करै छै। रूपनकेँ बहुरी झाक हालति पर दरेग भʼ जाइत छनि।
गप्प चलिते रहै कि तावत बहुरी झा पहुँचि गेला। रूपन उठि कʼ ठाढ़ भेला आ अपन चटुआ घुसका देलनि। संगहि नातिन के सोर पाडलनि सितलपाटी ले। मुदा बहुरी झा मना कʼ देलखिन, जुत्ता पहिरने रहथि चुक्कीमाली भʼ बैसि गेला। – “अहाँ बहुत दिन जीयब मालिक, एखने अहींक चर्चा होइ छले” । रूपनक भाइ-ए चुप्पी तोड़लनि। मुदा बहुरी झाक मोन दोसर दिस रहनि।
-ʼरूपन, तोहर रहैत हमर बिदैत भʼ जाए। तो खाली नाम खोलह। के उखाड़लक हमर गोट।ʼ बहुरी झा कनैत रहथि कि खिसिआएल, से नै जानि। आब सदति काल एहने अङौत रहै छनि हुनकर।
रूपनक मोन छौ-पाँच करए लगलनि। नाँओ खूजि जेतै त गाममे उकबा ऊठि जेते। आ तैमे मारल जेतै बेचारा बहुरी झा। तेहन लोकक बेटी पुतोहु उखाड़ने रहनि जे ओकरा पर कैफा करथिन त उनटले डेंगा देतनि। ओकरा कोन! नढड़ा हेलल अछि। सभ चिन्है छै ओकरा दरोगासँ एम० पी० धरि। भोटक दिन ओहिना थोड़बे धड़फड़न देने रहै-ए बूथ पर। ते नाँओ कहै सँ नीक जे बेचारा अनभुआरेमे दैवेक डाङ बूझि कʼ छातीमे मुक्का मारि लेथु। ते रूपन बुझियो कʼ झूठ बाजि गेला जे हम नै चिनहलिए। जावत लग जाइ तावत ओ निपत्ता भʼ गेल।
– ʼदू बापूत भʼ के तखनि नै सम्हरै छह।ʼ बहुरी झा फेर ओहिना बजलाह। हुनका बुझा गेलनि जे रूपन बूझि कʼ नै कहि रहल अछि।
-ʼकी नाँओ लै छी सोनमाके। ओ जँ सङ दितए तखनि की छलै! तखनि तँ एकोटा कौओ ने टपए दितिअइ”। रूपन छातीक धुकधुकी दबबैत बजला।
बहुरी झा रूपनक रग-रगसँ चिन्हार रहथि। जे बात ओ ने बाजʼ चाहत से कोन मरद हैत जे खोला लेत। ते ओहने अङौतमे चेतौनी दैत बजलाह -”देखह, ठीक सँ रखबारि करह नै त हमर खेत छोड़ि देह। अगिला जजातिमे अनका द देबै। ई सय बिगहाक बाध कतहु एसकर सम्हरएʼ। बहुरी झा किछु सुनै सँ पहिनै धड़फड़ाएल चलि देलनि। रूपन ठकुआएल अपन भाइक मुह ताकए लगलाह।
ताबत बेस अनहार भʼ गेल रहै। रूपनकेँ अङनाबाली हाक देलकनि अपन घरक कोनटा सँ। भानस भʼ गेल रहै। खा पी कʼ रूपनके फेर बाध जएबाक रहनि- राति कʼ ओगरै लेʼ। तेँ कने सबेरे सकाल भानस भʼ गेल रहै – सोहारी आ लौसग। रूपन खएबाक गप्प गमि कʼ सोनमाक खोज कएलनि ʼकतʼ बौआइत रहै छै साँझ भरली। सोनमाक माएकेँ से बूझल नै रहैक। चौकीबला हन्नासँ सोनमाक कनियाँ रामपुर वाली गर जाँति कʼ बाजि उठलि-”अपन हेरिया आउर सँ भेट कर लेʼ गेल छथिन, जिनका जरे काल्हि पैजाब जेथिन।
रूपन सन्न दʼ रहि गेला। ʼकिए जेते पंजाब। एमहर हम एसकर। हमरा जँ नै होइ-ए, तँ हम बाध सम्हारी। ओइमे संग साहुत देत से हेतै नै। पंजाबमे कि हबकौड़ा राखल छै। देखलिए त परुकाँ बम्बै गेल रहै। केहेन खटास भʼ के धुरल रहै। पाइयो कहाँ अनलकै। हमरा नै नेʼ दियʼ अपनौ लोकवेद ले एको गो नूँओ अनितै आ कि एक्को जोड़ चूडियो तँ बुझितौं। अपनो देह बनितै तँ हिया जुड़ाइते। कहि दौ कनियाँके जे नै जाए देते।”
तावतमे सोनमाक अएबाक धाप बुझएलै। सिनेमाक गीत गबैत रहए- ʼतू चीज बड़ी है मस्त मस्त।ʼ सोनमाक मायक कंठ फुटलै -”कनियाँ रोकतै त मनसा कि मानते। अपनै कहौ ने जे कहै के छै।”
-ʼकथी के गप्प होइत रहै माए?ʼ सोनमा मुहथड़ि पर सँ किछु गल-बुल सुनने रहए। ते ओ चट दʼ पूछि बैसल।
रूपन के तँ एक बेर सिरिङ चढ़लनि, मुदा फेर मोन थिर कʼ पुछलखिन “अएँ रौ तो काल्हि पैजाब जेबहिन?ʼ
-”हँ विचार भेलैए। परमेसरा भैया चिठी देलकै-ए जे अखनि गहूम खेती के सीजिनमे बड पाइ भेट छै, से पाँच छौ गोटे आबए।” सोनमा पएरक औंठा सँ माँटि खोखरि रहल छल।
-”मासुल भेलौ?”
-ʼहूँ। तोही जे परमेसरा भैया के रुपैया देने छलहक, तेकर चारि मासक सुइद पठा देलकʼ हे चिट्ठिए के जरे। सेहे छै। आर किछ मालिक से लʼ लेबै सूइद पर। जाइ छियै अखनी।”
-”चारिए मासक सूइद किए पठौलको?” रूपन जोड़ने रहथि तँ नौ मास भेल रहै। गहूमक कटनी लगाति पाँच सए रुपैया लʼ कʼ परमेसरा पैंजाब गेल रहए।
तखनि एक ते सूदे टा ताहू परसँ चारिए मासक! खैर, जएह हाथ सएह साथ। बहुत दिनसँ विचारने रहथि रूपन जे एकटा चोरबत्ती लेब। अनहारमे बड़ फिद्दति होइ छनि, से तँ भइए जएतनि। ते भीतर कतहु सँ रुपैया अएबाक बड़ खुशी भेलनि “ला ओ रुपैया। नै जो पैंजाब। जँ वाहरे कमाइके छौ त मोन थीर कʼ के कत्तौ कम्पनी आउरमे कोसिस कर। पैंजाब मे कि दू मास लेʼ बबुआनी भेटतौ। हँसुआ फररोस के तँ लागल जजाति भेटल ताकए।
मुदा सोनमाके बेसी सुनबा के पलखति नै रहै। भिनसरे अनरोखे लोहना रोड पहुँचबा के छलै। अखनि मालिक ओतʼ जाए पड़तै फेर झोडा झपटा सैतनाइ। ओ अपन कोठलीमे ढुकल, विना कोनो ऊतारा देने। सभके अनसौहाँत लगलै, ओकर कनियोके। मुदा किछु कहबा के हिआओ ने भेल। ओ ठकुआएल घरवला फुलपैंटके चौपैत कʼ बकसामे धरैत रहलि।
-”एगो छिपली आ गिलास दियʼ ने धो कʼ सोनमा खौंझाएल बाजल। ओकर मोन टाँगल रहै परमेसरा भैयाक डेरापर। ओतʼ मालिक सभके सनीमा देखबै छै। नवका नवका सभ। खूब मजगर। बीड़ी तमाकूकेँ तँ कोनो बाते नै, चाहो जते पीबी। कहाँ दन ओतʼ जुअनकी छौंडी सभ एकरे सभक जरे काम करैत रहै छै, ठेहुन तक सलवार समेटने हँसैत रहै छै, गियान धियान बिसारि कʼ। बाधे बाधे दारू के बोतल बिकाइत रहैत छै। एक गिलास सुन बिसुनमे फेर चिखिए लेत तँ के देखते। गाममे तँ बाप रे, भाङो खाउ तʼ बाउ फज्झतिक तर कʼ देत। सोनमा केँ परमेसरा भैया सभटा खिस्सा सुनौने रहै। इएह सभ सोचैत ओ अकासमे उड़त जा रहल छल। एकरा इहो सुधि नै रहलै जे ओकर कनियाँ कते कालसँ छिपली आ गिलास लʼ कʼ ठाढ़ि छै। ……”की सोचै छथिन ?” कनिये टोकारा देलकै ।
“किछु नै”। सोनमा गोँगिआएल आ फेर खखसि कʼ बाजल- सैंत दौ हमर समान। एको गो छूट नै। हम मालिक ओतʼ से भʼ अबिऐ।
ओसारा पर रूपनकेँ भुम्हुरमे हाथ सुखा गेल रहनि। ओ अपन मुह चिड़लहा फराठी उठौलनि आ चलि पड़लाह बाध दिस ठक… ठक… ठक… ठक…।
***


text:
मणिभूषण राजू
दरभंगा । उर्दू आ मैथिलीक विद्वान डॉ मंजर सुलेमान कहला अछि जे मैथिली भाषाक विकास मे मुसलमानक योगदान ककरो स कम नहि अछि। मिथिला नहि केवल सांस्कृतिक सौहार्द क जमीन अछि बल्कि मिथिला भाषाई समरसताक धरती सेहो अछि। दूनू भाषा एक दोसरक शब्द अपनेलक अछि आ उर्दू भाषा साहित्य करीब 500 मैथिल शब्दक उपयोग भ रहल अछि। ओहिना मैथिली मे उर्दूक शब्द घुलमिल गेल अछि। डॉ सुलेमान रविदिन ईसमाद फाउंडेशन क आचार्य रामानाथ झा हेरिटेज_सिरीज़ क क्रम में मैथिली भाषा के विकास में मुस्लिम समुदाय का योगदान पर बाबू जानकीनंदन सिंह मेमोरियल लेक्चर द रहल छलाह।
मिथिला आ मैथिली के विकास में मुस्लिम समाज के योगदान संग हिंदू-मुस्लिम सौहार्द के अनुपम उदाहरण प्रस्तुत करैत तेरहवीं शताब्दी सं एखनतक के कतेको घटना के चर्च करैत डा. सुलेमान मन मोहि लेलथि।इस्लाम में सूफी परंपराक प्रारंभ में दरभंगाक योगदान सं लय गंगा-यमुनी तहजीब के नायाब उदाहरण प्रस्तुत करैत डा. सुलेमान मिथिला आ मैथिली दूनू परिप्रेक्ष्य में मुसलमानक योगदान पर विस्तृत जानकारी देलनि।मुल्ला तकिया सं प्रारंभ कय इमाम ताज फतीहा आ हुनक पुत्र इमाम इस्माइल सं होईत दरभंगी खां के बाद सं सदरे आलम गौहर तक अनेकों मैथिलपुत्रक जानकारी देलनि जिनक मिथिला आ मैथिली संग दरभंगा के विकास में अविस्मरणीय जानकारी देलनि। दरभंगा राज के रामबाग किला बनेबाक हेतु समस्त मुस्लिम समुदाय द्वारा कयल सहयोग के संक्षिप्त चर्चा सेहो भेल।
ललित नारायण मिश्रा विश्वविद्यालय के कुलपति डा एस के सिंह ईसमाद के मिथिलाक विरासत के सम्हारय के एहि प्रयास के साधुवाद देलनि आ मिथिलाक विरासत के बचेबाक एहि मुहिम के जन-जन तक पहुंचाबय के लेल सतत सहयोग के आश्वासन देलनि।
अध्यक्षीय भाषण में श्री गजानन_मिश्र कहलथि जे मिथिला के विरासत मिथिले संग नुकायल रहल अछि, एहि विरासत के सहेजकय आम लोक तक पहुंचाबय के लेल ईसमाद के बारंबार धन्यवाद। ओ कहय छथि जे हम-सब मिथिला के इतिहास विद्यापति संग प्रारंभ कय चन्दा झा तक पहुंचैत समाप्त कय दैत छी जबकि वास्तविकता अछि जे एहि सं बहुत पुरान आ बेसी पैघ विरासत अछि मिथिला के। चर्चाक क्रम में ओ कहलथि जे मिथिला में 44 तरह के साग होईत अछि आ मात्र 100 साल पहिले हमरा सब ओतय 132 प्रकार के माछ होईत छल। आर्थिक, सामाजिक, सांस्कृतिक आ राजनैतिक हर विधा में सबसं उच्च श्रेणी में मिथिला छल। हम-सब अपन बजार के खत्म कय लेलौं आ आब हम-सब मात्र उपभोक्ता बनि रहि गेलौं आ अपन सबके मिथिला आब शिथिला भय गेल अछि। पुन: मिथिला तक पहुंचय लेल हमरा सबके अपन बजार बनाबय पड़त आ दुनिया के सामने अपन पहचान साबित करय पड़त।
ईसमाद फाउंडेशन द्वारा प्रारंभ कयल ई प्रयास निश्चयरूपेण एकटा मील के पत्थर साबित होयत।
इहि सं पूर्व कुलपति कंदर्पी घाटक युद्ध क निशानी मिथिला विजय स्तंभ क प्रतिलिपि क अनावरण कयलथि।
कार्यक्रम में कुलसचिव कर्नल निशीथ कुमार राय, अध्यक्ष, छात्र कल्याण प्रो रतन कुमार चौधरी, राजनीति विज्ञान क प्रो जितेंद्र नारायण, हिंदी विभागाध्यक्ष प्रो चंद्रभानु प्रसाद सिंह, प्रो विश्वनाथ झा, डॉ बैद्यनाथ चौधरी बैजू, प्रो विनय कुमार चौधरी, डॉ शंकरदेव झा, महाराजाधिराज कामेश्वर सिंह कल्याणी फाउंडेशन क विशेष पदाधिकारी श्री श्रुतिकर झा आ बिहार विधान परिषद के पदाधिकारी श्री रमनदत्त झा, अशीष चौधरी, प्रवीणझा संग अनेकों लोक उपस्थित छलथि।
धन्यवाद ज्ञापन करैत इसामद फाउंडेशन के न्यासी संतोष कुमार कहलनि कि मिथिला क विद्वत समाजे मिथिला के सही दिशा द सकैत छथि आ अपन इतिहासक ज्ञाने टा मिथिला के पहचान के लौटा सकैत अछि। मंच क संचालन सुमन झा कयलथि।


text:
प्राचीन भारतीय इतिहास पुरातत्व एवं संस्कृति विभाग ललित नारायण मिथिला विश्वविद्यालय, कामेश्वर नगर दरभंगा, के सुपुर्द कयल गेल लाखो साल पुरान “बहुमूल्य गाछक जीवाश्म”
कैल्ह (16/08/2021) पूर्व विभागाध्यक्ष(प्रा भा इ पुरातत्व एवं संस्कृति विभाग) डा अयोध्या नाथ झा के द्वारा श्री वशिष्ठ नारायण झा(से नि प्रधान मुख्य वन संरक्षक, बिहार) के सौजन्य स(विभाग के ई धरोहर दान स्वरूप देलैन अछि) प्राप्त गाछक जीवाश्म के प्राचीन भारतीय इतिहास पुरातत्व एवं संस्कृति विभाग के भेंट स्वरूप प्रदान कयल गेल।
उक्त ख़बर पाइबि क निरीक्षण के लेल पहुंचलाह विभाग के शोधार्थी मुरारी कुमार झा(पुरातत्व) आ कहलैन जे- “44सेमी व्यास आ 139.5सेमी मोटगर एहि जीवाश्म के “वृक्ष वलय” विधि के अध्ययन स एकर लगभग 100 साल धैरि जिंदा रहल होबाक हमर अनुमान अछी। प्रकृति में जीवाश्म बनबाक क्रिया सतत चलैत रहैत अछी। जीवाश्म बनबाक लेल ई जरूरी अछि जे गाछ वा गाछक कोनों भाग, गाछक मृत्यु वा टूटलाक तुरंत बाद सौंसे बिना कोनों जीवाणु, कवक वा दीवारक संपर्क में एने मैंट वा पैनि के निचा दैब जाय। ज्यादा ठंडी, अम्लीय पैनि आ ऑक्सीजन के खगता आदि कार्य जैविक नमूनाक विघटन होबा स रोकैत अछी। संगहि एहन परिस्थिति में जैविक नमूना पर महीन बालू वा गाढ़ कादोक जमा भेनाय जरूरी अछि। एहन प्रायः जलाशयक पेनी में संभव भ पाबैत अछि। कहियो काल बाइढ़ के दौरानो ई स्थिति बैनि सकैत अछि। एहि सब क्रियाक संग कोनों गाछ के जीवाश्म बनबा में लाखो सालक समय लागैत अछि। विभागीय विद्यार्थी सब आ शोधार्थीक लेल अध्ययनक दृष्टि स इ गाछक जीवाश्म अति विशिष्ट अछि।”
एहि बात के ल क पूर्व विभागाध्यक्ष डॉ अयोध्या नाथ झा कहलैंन जे- “ई गाछक जीवाश्म पुरातात्विक अध्यन के दृष्टि स महत्वपूर्ण अछि। खास क पुरातत्व विषय के ओ विद्यार्थी आ शोधकर्ता जे अनुसंधान आ अनुशीलन में लागल छैथि, ओ धरा के गर्भ में भ रहल परिवर्तनक अध्ययन एहि जीवाश्मक माध्यम स क सकताह। धरा(धरती) रत्नगर्भा अछि आ अपन कोइख में कतेको रास बहुमूल्य पदार्थ आ वस्तु के संजोइग क धेने अछि। जेखन कोनों मृत शरीर मैंट में दैब जाईत अछि, तेखन ओकर शरीरक नर्म भाग मैंट में मिल जाईत अछि आ ओकर मजगूत हिस्सा सनैह-सनैह लाखो सालक प्रक्रिया स गुजरैत पाथरक रूप में आइब जाईत अछि। एकर अध्ययन स हमरा ओहि वस्तु वा जीवक पता चलैत अछि जे या त लुप्त भ गेल छैक वा ओकर वर्तमान स्वरूप बड्ड बदैलि चुकल अछि। ई पुरान जीवाश्म गाछक भाग अछि, जे एखन शिलाखंड जेना भ पत्थर भ चुकल अछि।”
विभागाध्यक्ष डॉक्टर उदय नारायण तिवारी धन्यवाद ज्ञापित करैत कहलैंन जे- “हम अपन पूर्व विभागाध्यक्ष डॉ झा आ श्री वशिष्ठ नारायण झा जी, जे ई लाखो सालक पुरान आ महत्वपूर्ण जीवाश्म हमरा विभाग के अध्ययनक लेल दान स्वरूप देलैन अछि, ई दूनू गोटे के कोटिशः धन्यवाद दैत छियैन्ह। एहि बहुमूल्य योगदानक लेल विभाग सदिखन हिनक आभारी रहत।


text: सीतामढ़ी। सीतामढ़ी स्टेशन पर बनि रहल माडल स्वरूप क निरीक्षण करबा लेल आयल डीआरएम कुंदन चौधरी कहला अछि जे बैरगनिया-सीतामढ़ी रेल खंड पर आमान परिवर्तन क काज शुरू अछि। ओ कहला जे मेगा ब्लाक भ चुकल अछि। अक्टूबर तक कार्य कए पूरा करि लेल जाएगा। वर्ष 2011 तक रक्सौल तक बड़ी लाइन क निर्माण पूरा करबाक लक्ष्य अछि। ओ कहला जे सीतामढ़ी स्टेशन क स्वरूप दर्शनीय बनाउल जा रहल अछि। सीताक जन्मस्थली हेबाक कारण स एकरा माडल स्टेशन क रूप मे विकसित करि अत्याधुनिक सुविधा स लैस कैल जा रहल अछि। डीआरएम स्टेशन क हर विभाग क गंभीरता स निरीक्षण करैत मौजूद अधिकारी कए निर्माण काज मे पारदर्शिता क निर्देश देलथि। चौधरी कहला जे सीतामढ़ी मे आब माल उतरए लागल अछि, आब नारायणपुर अनंत स सामान क ढुलाई नहि करए पड़त। आवश्यकता क अनुरूप रैक उपलब्ध कराउल जा रहल अछि।


text:
विभावना अलंकारकविपरीत एहि अलंकार मे कारण रहलो पर कार्य नहि होइत छैक। तेँ कविवर सीताराम झा लिखने छथि – “कारण हो परिपूर्ण, जों उत्पन्न नहि काज। विषेशोक्ति भूषण ततए, वर नहि सुकवि समाज।।”उदाहरणार्थ – “अम्ब चरण भज जनिक मन, अपराधहुँ नहि रोष। खरचहुँ कएनए नहि घटए, जनिक दयामय कोष।।”
एतय रहलो पर कार्य नहि भए रहल अछि। खर्च भेलाक बादो खजाना मे, कोष मे कमी नहि होएत एवं अपराध भेलो पर क्रोध नहि होएत। प्रमाणित करैत अछि जे कारण रहलो पर कार्य नहि भेल। आओर तेँ एहि मे विशेषोक्ति अलंकार भेल।
– – – – –
ब्याज स्तुति अलंकारजतए स्तुति द्वारा निंदा भए जाए अथवा निंदाक कथन सँ स्तुति आभास भए जाए तँ ओतए ब्याज स्तुति अलंकार होइत अछि। सीताराम झाक शब्द मे – “स्तुति सँ निंदा होएब निंदा सँ स्तुति ज्ञान। स्तुति सँ स्तुति होएब तँ कवि ब्याज स्तुति भान।।”उदाहरणार्थ -“निश्चय शंभु बताह छथि, सबटा अटपट काज।अपने मांगथि भीख ओ, अनका दै छथि राज।।” एतए यद्यपि वर्णन मे निंदा रहितहुँ स्तुति भए जाइत अछि। महादेव केँ यद्यपि बताह कहि देल गेल अछि। हुनकर प्रत्येक क्रिया कलाप केँ अटपट मानि लेल गेल अछि। मुदा एहि मे हुनक एहन चारित्रिक गुणक उत्कर्ष देखाओल गेल अछि। जाहि सँ हुनक अपूर्व दानशीलता स्तुति भए गेल अछि। एहि प्रकारें एहि मे निंदा द्वारा स्तुति भेल अछि। तहिना निम्नलिखित पांति मे स्तुति द्वारा निंदा भए गेल अछि – “दूति अहाँ सन हमर के, हित साधक अछि आन। हमरा बदला मे अहीं, कएल हुनक सम्मान।।”
माननी नयिका यद्यपि एतय अपन अन्तरंगिणी दूति केर उपर सँ तँ प्रशंसा करैत छथि मुदा ओहि मे सन्निहित अछि हुनक मर्म वेधी व्यंग्य द्वारा क्रिया कलापक भर्त्सना आओर तेँ एतय स्तुतिक माध्यम सँ निन्दा भए गेल अछि। तेँ एहि मे ब्याज स्तुति अलंकार भेल।


text:
पिछला एक मास स बाट तकैत लोक कए आखिर गरमी स राहत देबा लेल मानसून बिहार पहुंचच गेल। एकर संगहि गरमीक छु्ट्टïी सेहो खत्म भ गेल। स्कूल खुलल और फूहार क बीच गुंजल स्कूल चलें हम।
बिहारक मिथिला क्षेत्रकेँ युवा सभ दिनांक 3/01/21 कए मैथिली भाषाक अनिवार्य शिक्षा क लेल ट्वीटर ट्रेंड अभियान चलाओल गेल, जाहि...Read more
सर्वाधिकार सुरक्षित। इसमाद डॉट कॉम मे प्रकाशित सभटा रचना आ आर्काइवक सर्वाधिकार रचनाकार आ संग्रहकर्त्ता लग सुरक्षित अछि। रचना क अनुवाद आ पुन: प्रकाशन वा आर्काइव क उपयोग लेल इ-समाद डॉट कॉम प्रबंधन क अनुमति आवश्यक। प्रबंधक- छवि झा, संपादक- कुमुद सिंह, राजनीतिक संपादक- प्रीतिलता मल्लिक, समाचार संपादक- नीलू कुमारी। वेवसाइट क डिजाइन आ संचालन - जया झा।
हमरा स संपर्क: esamaad@gmail.com


text:
मंजूषा झा।
सनातन या मतलब बुझु जे जहिया सँ ज्ञान -प्राण भेल तहिया सँ सब माता -पिता क़ बेटी लेल चिंतित देखलौं । बेटी क ब्याह सब काज व यज्ञ – याजन सँ भरिगर या कठिनाह बुझना जाईत छल । गाम घर मे किनको बेटी जन्म लै छलनि तँ सब गाम भरिक लोक चिंतित भ कहय छलखिन — की करबै चिंता जुनि करु बेटी धन सागो तोरि क गुज्जर करतै । आ तहिए सँ ब्याहक तैयारी आ ओरियान सुरु भ जैत छलैक। साड़ी गहना आ सूजनीक’ ओरियान । आ संग मे सिखाओल जाईत छलैक जे कम सँ कम सुविधा मे कोना जियल जाऽ सकैत अछि । विन बजने कोना जिनग़ी काटल जाऽ सकैत अछि ।वस एतबे सिखबै छलनि ।अल्पवयस मे सुविधाक किछू – मिछु वस्तुक संग ब्याहक संस्कारक’ पूरा क कय अपन कर्तव्य सँ मुक्ति पाबि लै छलैथ। कोनो अनजान व्यक्ति ,उम्रक अंतर , अनभिज्ञ गाम ठाम सँ संग जोरबाक’ लेल किछू वर – कनियाक लालच देल जाईत हेतैक। ओहि लेन -देन क प्रथा क ‘दहेज प्रथा ‘ उपाधि देल गेलैक । जे सुरुआत मे स्वेकछा सँ होईत छल , ताही सँ पुत्री नव जगह मे रहितो सुविधाक अहसास सँ मन प्रफुलित रहैत हेतनि आ ओ अमृत समान ओहि वस्तु क़’ बुझई छलखिन ।शनै :-शनैः ओ अतेक विकराल रूप ध लेलक जे लगभग साठि वर्ष सँ लोक दहेज नाम सँ आतंकित भ जैत छथि । तथापि लोक लाज , प्रथा , स्वेकछा , बेटीक अधिकार , देखादेखी , या बेटी क’ ख़ुशीक़ लेल येनकेन प्रकारेन सब वस्तु आ नगद क इंतज़ाम करैत बेटी क विवाह क दैत छथि । पर अहि आपा-धापि मे सदगुन क पहचान करबा मे कतेक लोक चूकी ज़ाई छथि । आ खिलौना किनय जेका अपना क़ ठगल महसूश करय छथि । तखन संघर्ष सँ ओरियाओल आ देल गेल दहेज ज़हर बनि ज़ाईत अछि ।
आबक समय मे बड्ड परिवर्तन भ गेलैक । आबक माता-पिता अपन बच्चा क़ शिक्षा क़ उपहार दई छथिन । बेटी क़ शिक्षा आ समझदारी क दहेज दई छथिन । आ बाक़ी सब दहेज , बेटी अपनहि हँसिते -हँसिते जुटा सकई अछि ततेक सक्षम बना क विवाहक निर्णय लै छथिन । तकर बावजूद जँ दहेजक नाम पर नगदी आ किछूओ सामानक माँग कियो करय छथि तँ बुझु अत्यंत लालची आ गँवार अति ओछ मनसिकताक छथि । दहेजक अनिवार्यता क सब मिली संभवतः दूर करबाक प्रयास ज़रूर करक चाही । सब क लाठी एक बोझ — सब संग प्रयास करब तँ ई कुप्रथा ज़रूर मिथिला सँ दूर भ जैत ।
दहेज जा धरि अमृत छल सब अनुकरण केलौं । परंतु आब ओ भयानक कुप्रथा बनि गेल अछि ।कतेको घर टूटी रहल अछि । कतेको परिवार मे बेटी आ बहिनक ब्याह क प्रसंग मे कलह क स्थायी घर बनि चूकल छै । कतेको बेटी जराओल जाईत अछि ।कतेको बाप- बेटा जेल क परेशानी झेलै छैथ । तँ कियाक नहि अहि ग़लत प्रथा क़ उपेक्षा करैत स्थायी रूप सँ हटेबाक सफल प्रयास करक चाही । ई कथा एक घरक नहि अपितु घर -घर क़ कहानी छी ।


text:
सुदूरपश्चिममे आज ३५ जहनमे कोरोना पुष्टि
पहुरा समाचारदाता
धनगढी, ८ सावन । सुदूरपश्चिममे आज थप ३५ जहनमे कोरोना पुष्टि हुइल बा । धनगढीके सेती प्रादेशिक अस्पतालके प्रयोगशालामे ओ डडेल्धुरा प्रयोगशालामे हुइल कोरोना परीक्षणमे थप ३५ जहनमे कोरोना पुष्टि हुइल हो । सेती प्रादेशिक अस्पतालमे करल परीक्षणमे कञ्चनपुरके २६ जहनमे संक्रमण पुष्टि हुइल अस्पतालके सूचना अधिकारी दिलिपकुमार श्रेष्ठ बटैलै ।
उहाँक् अनुसार कञ्चनपुरके शुक्लाफाँटा नगरपालिकाके १० पुरुष ओ ३ महिला कैके १३ जाने, बेल्डाँडी गाउँपालिकाके ८ पुरुष ओ बेलौरी नगरपालिकाके ३ पुरुष ओ ४ पुरुष कैके ५ जहनमे संक्रमण पुष्टि हुइल बा । उहाँ पाछेक २४ घण्टामे सेती अस्पतालके प्रयोगशालामे २ सय ५८ जहनके कोरोना परीक्षण करल जानकारी डेलै ।
अस्टेक डडेल्धुरामे करल परीक्षणमे आज ९ जहनमे संक्रमण पुष्टि हुइल स्वास्थ्य तथा जनसंख्या मन्त्रालय जनैले बा । डोटीके ७ ओ डडेल्धुराके २ जहनमे संक्रमण पुष्टि हुइल स्वास्थ्य तथा जनसंख्या मन्त्रालयके प्रवक्ता डाक्टर जागेश्वर गौतम जानकारी डेलै ।
आज ३५ जहनम संक्रमण पुष्टि हुइलपाछे सुदूरपश्चिममे कोरोना संक्रमितके संख्या ४ हजार १ सय ७७ पुगल बा । संक्रमण पुष्टि हुइल २ हजार २ सय ३३ जनने डिस्चार्ज हुइल बाटै कलेसे ८ जहनके मृत्यु हुसेकल बा ।
स्वास्थ्य तथा जनसंख्या मन्त्रालयके अनुसार अब्बेसम सबसे ढेर कैलालीके ९ सय ८५ जहनमे संक्रमण पुष्टि हुइल बा । अस्टेक अछाममे ६ सय ४५, डोटीके ६ सय ४४, बाजुराके ६ सय १६ जहनमे संक्रमण पुष्टि हुइल मन्त्रालय जनैले बा । कञ्चनपुरके ५ सय १३, डडेल्धुराके २ सय ९९, बैतडीके २ सय ७६, बझाङके १ सय ७९ ओ दार्चुलाके २० जहनमे संक्रमण पुष्टि हुइल बा ।


text: मैथिली आओर अंग्रेजी के प्रकांड विद्वान डा. जयकांत मिश्र नहिं रहलाह. 3 फरवरी मंगल दिन इलाहाबाद मे हिनकर निधन भs गेलन्हि. जयकांत जी 87 साल के छलाह. महामहोपाध्याय उमेश मिश्र जीक पुत्र डा. जयकांत मिश्र जीकक जन्म 22 दिसंबर 1922 के मधुबनी जिला के गजहरा गाम मे भेल छलन्हि. डा. मिश्र मैथिली साहित्यक इतिहास 'ए हिस्ट्री आफ मैथिली लिटरेचर' लिखय वाला पहिल साहित्यकार छलाह. जयकांत जी इलाहाबाद विश्वविद्यालय मे अंग्रेजी शिक्षक आ विभागाध्यक्ष छलाह. 1963 मे इलाहाबाद मे मैथिली पत्र... पत्रिका के प्रदर्शनी लगएलाह जेहि मे ओहि समयक भारत के प्रधानमंत्री पं. जवाहरलाल नेहरू सेहो आएल छलखिन्ह. जकर बाद 1965 में मैथिली के साहित्य अकादमी मे शामिल कएल गेल. मिश्रजी साहित्य अकादमी मे मैथिलीक प्रतिनिधि सेहो छलाह आ आजीवन मैथिलीक विकास के लेल लागल रहलाह. 1982 मे इलाहाबाद विश्वविद्यालय सं रिटायर भेलाह के बाद चित्रकूट ग्रामोदय विश्वविद्यालय सं जुड़ि गेलाह. हिनकर लिखल किताब मे कीर्तनिया ड्रामा... फोक लिटरेचर ऑफ मिथिला आओर ए हिस्ट्री आफ मैथिली लिटरेचर शामिल अछि. हिनकर निधन के समाचार मिलतहि समस्त मैथिल लोक शोक के लहर मे डूबि गेलाह. अंतर्राष्ट्रीय मैथिली परिषद के धनाकर ठाकुर जी हुनकर निधन पर शोक जताबैत कहलथिन्ह जे मैथिली के विकास मे जयकांत जीक बड़ पैघ हाथ छनि. मैथिलीक विकास के लेल ओ गाम...गाम...घऱ...घर एक कएने रहलाह. गाम-गाम घुमि मैथिली आंदोलन चलएलाह. ईश्वर हुनकर आत्मा के शांति प्रदान करथिन्ह.


text:
आलेख
– राम चैतन्य धीरज
*एहि भूमण्डलीकरणक युग मे कविताक सीमा व्यापक भऽ गेल अछि। तेँ एहि व्यापकता मे संघर्षक आयाम केँ प्रस्तुत करब आवश्यक अछि।
*क्षेत्रीय राष्ट्रीयता आ ओकर दर्शन संस्कृति पर जाहि प्रकारक खतरा मंडरा रहल अछि, ओ हमरा सचेत करैत अछि जे जँ अंग्रेजीक बाढि मे मैथिली भसिआइत रहत तँ मैथिलीक अस्तित्वो लुप्त भऽ जा सकैत अछि।
*ग्लोवल विलेज आ आर्थिक उदारीकरणक एहि दौड़ मे जाहि प्रकारक बाजारवाद केँ प्रोत्साहित कयल जा रहल अछि ताहिसँ उत्पन्न अपसंस्कृतिक प्रभाव चारूकात देखबा मे अबैत अछि। एहि स्थिति मे सचेत होयबाक आवश्यकता छैक एवं अपन भाषा-संस्कृतिक रक्षा निमित्त डेग उठायब आवश्यक छैक।
*आइ विश्व एकटा केमरा मे बन्द अछि आ तेँ विश्व मानवताक दृष्टि प्रत्येक राष्ट्र केँ परस्पर जोड़ैत अछि।
*विश्व बाजारवादी व्यवस्थाक अपसंस्कृति व्यक्तिक आवश्यकता, दर्शन आ संस्कार पर हस्तक्षेप कऽ रहल अछि, जाहि सँ व्यक्तिक स्वाधीनता आ मुक्ति, स्वच्छन्दता मे बदलि रहल अछि। माने समस्या बनल जा रहल अछि।
*तेँ दीर्घकविताक अपन महत चिन्तनक संगहि महाकाव्यात्मकताक बोध मे उतरैत अछि।
*दीर्घ कविता मे विचार भावात्मक रूप ग्रहण कऽ चिंतन केँ आयाम दैत अछि तेँ ई शब्द कर्मे टा नहि अपितु ज्ञानो शक्तिक अनन्य स्रोत होइत अछि।
*कविता जँ रोजमर्रा सँ अधिक जीवन दर्शन आ संस्कृति सँ नहि जुड़ैत अछि तँ ओकर आयाम संकुचित भऽ जाइत अछि।
*कविता ज्ञानक स्वरूप आ प्रकार थिक, तेँ ई ज्ञाने जकाँ उर्जा आ शक्तिवर्धन करयवला चेतना होइत अछि।
*कविता शब्दबोधे टा नहि, अपितु अन्तर्मनक यात्रा होइत अछि। तेँ ई जीवन दृष्टिक प्रत्यक्ष संवाद होइत अछि।
*ओना कविताक सत्य सामाजिक अन्तर्संबंध होइत अछि मुदा परम सत्य स्वाधीनता आ मुक्तिक दिशा-निर्देश होइत अछि।
*कविता मे स्वरूप विन्यासक हेतु प्रतीक, बिम्ब आ उपमानक सहचर्य एवं संगीत मुक्त गीतात्मकताक आवश्यकता होइत अछि।
*एहि सब अर्थ मे कविता चेतना आ अभिव्यक्तिक प्रवाहमय, संवेदात्मक आ सौन्दर्यशील उपस्थापन होइत अछि।
*ओना कविता अनुभव आ भावक सघनताक संग जीवन मे उतरैत अछि, मुदा ईहो तय करैत अछि जे जीवनक सर्वश्रेष्ठ आ स्थायी धारणा कि होइत अछि।
*विश्व मे होइत संघर्षक प्रत्यक्ष भाव कविता मे उतरि घटनाक ऐतिहासिक दस्तावेज बनैत अछि, तेँ कविता विश्व व्यापकताक संग क्षेत्रीय रूपरेखा मे उतरैत अछि।
(लेखक डा. राम चैतन्य धीरजक नव प्रकाशित पोथीक शुरु एहि कविता परिचय सँ भेल अछि।)